“Pertsona batzuek ez dute elikadura lehentasunen artean” – abotsanitz.eus\n1 urtarrila, 2019 Aldizkaria / Elkarrizketak\n“Pertsona batzuek ez dute elikadura lehentasunen artean”\nJosune Zamorari elkarrizketa\nNoiz erabaki zenuen nekazaritzatik bizitzea?\n2002 eta 2004 urteen bitartean, Zizurkilgo Fraisoro nekazaritza eskolan eta Igeldoko Aristondo baserrian ikasketak eta praktikak burutu nituen. Gure inguruan bertan ekoiztutako barazki ekologikoak lortzea oso zaila zela konturatu nintzen eta nire kabuz lantzen hasteko aukera bat izan zitekeela ikusi nuen. 2004tik aurrera nire lur saila lantzen hasi nintzen. Nire ama baserrikoa da, Torre baserrikoa, hain zuzen ere. Aiton-amonak bertan bizi ziren. Txikitan maiztasunez, ia egunero, bertan izaten ginen.\nZergatik aldatu zenuen lanbidez, hiriko lanetik baserrira, alegia?\nAurreko lanean ez nintzen gustura. Baserriko bizimoduak beti erakarri dit arreta. Nik ez nekien baratza lantzen. Nire aiton-amonek, ordea, lurra lantzen zuten; baina amak, ez. Belaunaldien arteko jakituriaren informazioa eten zen eta zerotik hasi behar izan nuen. Igeldoko Aristondo baserrian, baserriko lana nolakoa zen probatu eta asko gustatu zitzaidan. Gaur egun, harremana izaten jarraitzen dugu, Gipuzkoa mailako baserritar ekologikoen elkarteko bileretan ikusten gara.\nNolakoa da zure baserriko martxa, nola antolatzen duzu ekoizpena?\nMartxoan hasten naiz, lurra zertxobait berotu behar da. Negutegian, bero handia behar duten landareak ekoizten ditut, baita neguan aire zabalean egiten ez direnak ere.\nUdaberrian, patata, tipulina jarri, ongarritu. Maiatzetik aurrera, kalabazina, kalabaza, gainontzeko barazkiak, ondoren porruak. Badirudi udaberrian barazki asko daudela, baina ez, ez da hala. Udaberriko lana bereziki landaketarena da. Hilabete batzuen ondoren, udan, uztailetik aurrera jasotzen hasten naiz. Udan izaten da lanik gehien: belarra kendu behar da; maiztasunez bildu, beroarekin barazkiak ez zakartzeko; eta neguko uzta ere udan landatu behar duzu, landarea ongi egin eta ongi mantentzeko.\nUdakoa eromena da. Lan ordu asko, egunero lanean zaude, eta ez duzu baratza nahi duzun bezala izaten. Lanbide honen eragozpenetako bat da: sasoi batzuetan gehiegizko lan karga izaten dugu.\nZein barazki ekoizten dituzu, zergatik ekologikoa?\nGaraian garaikoa, ahal dudan espezie gehiena ekoizten dut, barietate ugarienak eskaini ahal izateko: ilarrak, baba, tipulak, porruak, azenarioak, piperrak, tomatea, lekak, patata… ahal den guztia.\nBerezitasunik? Badira barazki batzuk hemen bertan oso ondo ateratzen direnak baina ez daukagu jateko ohiturarik; mihilua esaterako, arbia,… Hendaian, Donibane Lohitzuneko azoketan, adibidez, mihilu eta arbi aukera zabala dago.\nHoriek ere ekoizten ditut. Landareak beti gustatu izan zaizkit. Beraz, barietate desberdinak ere sartzen ditut. Ekologikoaren ereduak ere, bioaniztasuna sustatzea dakar.\nEkologikoa ekoizteko modu bat da. Egokiena dela iruditu zitzaidan, produktu kimikorik ez dugulako erabiltzen. Besteak beste, hasieran horrek erakarri ninduen.\nUrteekin lurraren emankortasuna eta bioaniztasunari ere garrantzia eman nion. Hasieratik elikagai garbi bat lortu nahi izan nuen. Haziak ekologikoa izan behar du.\nBatzuetan hazia, bera, hamar aldiz garestiagoa da; ez dugu herbizidarik\nerabiltzen; lan ordu gehiago egin behar dituzu; ereindako guztia ere ez dugu jasotzen.\nBaserritik bizitzeko, esango al zenuke nekazaritzarekiko grina piztu dela?\nBai, kaleko jendea ikusten da baserrira itzuli edo lurra landu nahi duena. Hondarribian hori gauzatzea ezinezkoa da, nire ustez. Hondarribian nekazaritza lanbide bezala desagertu egingo da. Baserrian jaiotzen denak kanpoko lana hautatzen du; baserria mantendu, gobernatu bai, baina ez lanbide bezala.\nBaserritik bizi nahi dutenek, aldiz, ezin dute prezioak oso garestiak direlako eta ezin delako zure bizitza osoan zorra amortizatu. Baserriak alokatzeko aukerarik ere dago.\nBeste herriekin alderatuz, Hondarribian dena garestiagoa da; nekazaritzarako lurra ere bai. Pena handia ematen dit mendeetan mantendu den bizimodu bat galtzera doalako: ohituren transmisioa, haziak gordetzearena… azkenean nekazari mundua folklore hutsean geratuko da. San Tomas eta halako datekin bakarrik. Altxor bat galduko da.\nAzken urteetan, gertuko kontsumoari garrantzia eman edo eman nahi zaio, 0 Km-a bezalako filosofia bultzatuz eta elikaduraren burujabetasuna indartuz. Ze garrantzia dauka kontsumo eredu honek?\nEgokiena bertan ekoitzitakoa jatea da, nutriente, zapore eta usain guztiekin. Garraio kostuak ekidituz, bertan ekoizten dugunaren oso zati txiki bat kontsumitzen dugu gaur egun. Bertakoarekin ez da nahikoa. Hondarribian bertan 17.000 biztanle izanik oso barazki gutxi ekoizten dugu. Gehiago ekoiztuko bagenu gehiago kontsumituko litzateke, baliabide gehiago behar dira.\nLanbide hau ere asko gustatu behar zaizu, lanez lehertzen zara eta etekin ekonomiko justua jasotzen dugu; minimoa. Abereekin lan egiten dutenek, egoera prekarioagoa dutela esango nuke. Behar bezala ordaintzen ez den lanbidea da. Ez da nekazaria zaindu, gutxieneko duintasun bat behar genuke. Gaur egun jaten ditugun frutek ez dute ez nutrienterik eta ez zaporerik. Arrautzak ere merkeegi saltzen dira, duten prezioa ez da erreala.\nBatzuetan, gauza batzuk ordaintzeko ez dugu arazorik jartzen, oinarrizko elikagaiekin, aldiz, asko kostatzen zaigu. Pertsona batzuk elikadura lehentasunen artean dute. Beste batzuk, ordea, ez. Niretzat oso garrantzitsua da, gure gasolina da, inoiz ez litzaiguke bururatuko gasolioz doan autoari gasolina botatzea. Gure genetikak ere elikagai batzuk behar ditu, gure gorputzak, gure makinak, ondo funtzionatzeko.\nAstean bitan, Damarri plazan eta San Pedro kalean azoka antolatzen da. Ze erantzun izan du hondarribiarren artean, eta Botika soro aldeaz zer esango zenuke?\nAzokara gutxi gora behera jende berdintsua gerturatzen da. Azoka indartzeko produktu gehiago ekarriko nuke, erakargarriago izateko. Gauden ekoizleekin batera, eskualdekoei emango nieke aukera. Zuzeneko salmenta, ekoizpen txikikoak eta profesionalak izatea. Jartzen dugun karpa sistema hobetu behar genuke. Negurako ez da egokia, ez gaitu hotzez eta haizeaz babesten. Ez saltzaile, ezta erosleari ere. Estalitako eremu sendo bat beharko genuke.\nLehen ez zeuden gauzak egiten ari dira: azoka, agroaldea, baina modu sinbolikoan. Lehenengo sektorearentzat, nekazaritzaren aldeko benetako apusturik ez dago. Zergatik ez dira baserrietako lurrak alokatzen eta lurra gehiago lantzen? Ez dakit zein izan litekeen formula, baina gure inguruan zelaiak baditugu. Erraztasunak baino, trabak handiagoak dira. Agroaldea ongi dago, hasi berria den jendearentzat; bereziki, nekazaritzan hasteko laguntza bat da. Hala eta guztiz ere, Botikako soro aldea hektarea eta erdi besterik ez da.\nBenetako apustua egin nahi bada nekazaritzaren alde, bestelako jauzia eman behar da. Halako eremu gehiago eskaini behar da, adibidez.\n2019ko Udal Aurrekontuak. Liburuxka.\nAbotsanitzek zerrendako lehen hirurak aurkeztu ditu


Donostia Zinemaldia :: Jo ta ke irabazi arte\nHemen zaude: Lehen orrialdea > 67. Edizioa 2019 > Zinemaldiaren Egunkaria\t> Jo ta ke irabazi arte\nJoan den maiatzaren 11n, Granadan finala jokatu eta Erreginaren Kopa irabazi zuen Realeko emakumeen taldeak. Jokalariek, talde teknikoak eta familia txuri-urdin osoak urduri, tentsioan eta ilusio handiz bizi zituzten final handiaren aurreko egunak. Aurreko egun horietan ikus-entzunezkoen arloko talde bat izan zen haiekin, eta Aurkene Arizak eta Mikel Fuentesek zuzendutako dokumental hau izan da emaitza. Guztiok dakigu partida nola amaitu zen. Aitzitik, dokumentalak bidea nolakoa izan zen erakutsiko digu.\nFilmaketa taldeak finalaren aurreko egunak jokalariekin, entrenatzaileekin eta gertuko pertsonekin bizi izan zituen, ingurunean tentsioa eta urduritasuna nabari direlarik. Dokumentalean bulegoko lana, bideo eta fisio gelan egindako lana, entrenatzaileen hitzaldiak, hotela eta aldagela ikus daitezke. Baina gauza guztien gainetik, garaipen horri bide eman zioten gogoa eta giroa ber-bertatik sentituko ditugu. Emanaldia ostiralean izango da, irailaren 27an, arratsaldeko 19:30ean.


Mediterraneo itsasoa nola salbatu | Consumer\n2030erako Mediterraneoaren %30aren benetako babesa lortzeko, WWFren ustez, figurarik egokiena Itsas Eremu Babestu izendatzea da\nIrudia: Rubén Casas Oché\nBost hilabetez, WWFk Mare Nostrumeko urak zeharkatu ditu Blue Panda belaontzian mezu batekin: 2030erako Mediterraneoaren %30aren babes eraginkorra behar dugu. Horrela bakarrik ziurtatuko dugu giza presentzia handiak asko zigortzen duen itsasoaren kontserbazioa. Izan ere, kostea murrizten duen itsasoak oso ale gutxi ditu. Baina oraindik bada joera hori aldatzeko astirik. Eragile guztien inplikazioa, haien kudeaketa-planak eta aurrekontu egokia funtsezkoak dira.\nMunduko itsasorik ustiatuena eta kutsatuena\nMediterraneoa krisi klimatikoaren eta biodibertsitate-galeraren puntu kritikoa da. Gehiegizko arrantzak iraun duen urteetan, munduko itsasorik ustiatuena bihurtu da, eta, gainera, planetako gainerakoak baino %20 azkarrago berotzen ari da. Ozeanoen azaleraren %1 baino gutxiago da, baina 10 itsas espezietatik bat dago, eta horietatik %28 bakarrak dira. Besteak beste, nabarmentzekoak dira zortzi zetazeo-espezie bizi diren populazioak, baita dortoka boba eta berdea, itsas txakur monjea eta 70 marrazo- eta arraia-espezie baino gehiago ere.\nMediterraneoa ere gizakiak gehien mehatxatzen eta presio gehien egiten duen itsasoetako bat da. Urtero kostaldera joaten diren 200 milioi turistek presio urbanistiko handiak sortzen dituzte, kutsadura eta itsasora egiten diren plastiko-isurketak areagotzen dituzte eta itsas dortokek beren ohiko eremuetan habiak egitea eragozten dute.\nMediterraneoa da munduko itsasorik kutsatuena, eta itsas hondakin gehien metatzen duen seigarren eremua da, planetako mikroplastikoen % 7 biltzen baitu. Hori arazo larria da ekosistema osorako eta plastiko puska handiak irenstean dortokak edo zetazeoak bezalako espezie enblematikoentzat.\nItsas eremu babestuak: salba dezagun Mediterraneoa\nJoera hori aldatu beharra daukagu, eta WWFrentzat konponbidea da 2030erako Mediterraneoaren %30aren babes eraginkorra izatea. Eta erakunde horrek irudi hau eskatzen du hori lortzeko: Itsas Eremu Babestua (AMP). Horretarako, beharrezkoa da eragile guztien parte-hartzea, haien kudeaketa-planak eta aurrekontu egokia.\nEuropan, itsas eremu babestuek uren %4 baino ez dute hartzen, %30eko helburutik urrun. Espainian, berriz, % 12ra iritsi gara (13 milioi hektarea inguru) Life+ INDEMARES bezalako proiektuekin. Baina oraindik anbizioa handitu behar dugu, beste proiektu batekin, LIFE IP INTEMARES proiektuarekin, saiatzen ari den zerbait.\nItsasoak, gure bizimodua, kultura, ekonomia eta baita elikagaien segurtasuna ere egoera onean daudela ziurtatzeko babes-ahaleginekin jarraitu behar denez, bost hilabetez Mediterraneoan zehar ibili da WWF Blue Panda belaontzian, mezu honekin: 2030erako %30eko babesa behar dugu, behar bezala kontserbatuko dela bermatzeko.\nIbilbide luzea, mezu irmo batekin\nBalear Uharteetako kostaldeak dira Blue Panda belaontziaren bidaia honetako azken geldialdia. Zakynthos (Grezia), Kas Kekova (Turkia), Korsika (Frantzia) eta Tabarka (Tunisia) ibili dira. Itsas eremu babestu horiek Mediterraneoko uren % 4 estaltzen duen sarearen parte dira, baina horietatik % 1,27 baino ez dago benetan babestuta. Bien bitartean, gainerako itsasoa babesik gabe geratzen da Mediterraneoaren osasunak eta haren mehatxuei aurre egiteko gaitasunak (besteak beste, klima-aldaketaren ondorioei) kalte egiten dieten baliabideen ustiapenaren aurrean.\nBalearretan, urriaren amaieran bukatuko dute itsas babeseko ibilaldia, eta belaontzia Palman eta Ibizan izango da. Zientzialarien eta itsas maitaleen topagunea ere bada, eta sentsibilizazio-ekintzak egiteko lekua ere bai; esate baterako, arrantza-sareak noraezean uztea urpekari profesionalek.\nBlue Panda belaontziak Ibizara egindako bisitak aitzakia gisa balio du itsas erreserbako adibide bat, Tagomago, nabarmentzeko; izan ere, parte hartzen duten pertsona nagusiek (arrantzaleen kofradia, Ibizako Consell eta Balearretako Gobernua eta beste erakunde batzuk, hala nola GEN-GOBedo Marilles Fundazioa) modu eraginkorrean babestu dituzte espezieak eta habitatak.\nMediterraneorako babes handiagoa nahi baduzu, sinatu hemen.


Aholkuak Kojorentzat – Morau-enea\nPosted-on 5 urtarrila, 2019 10 urtarrila, 2019 By lineBylinetalo_andoni_9q436eu8\nUrtea hasiberria dela-eta, norbaitek esan behar dizu, adibidez, denborak aurrera egin ahala bizitza higatu egiten dela (ziur Anariri behin baino gehiagotan entzuna diozula). Baten batek aipatu beharko, gaztetasuna pasa egiten den gaixotasuna dela. Orain, lainoa dirudiena azalari ihes egiten dion bizitza dela, eta gero eta handiagoa dela lurrintzen zaigun indarra eta kemena.\nHori kontuan hartuta, une egokia izan daiteke, pentsatzen jartzeko: Zertarako pasa hainbeste denbora, musikari malapartatu eta berekoi horiei, egiten dutena ezagutzera emateko tresnak sortu eta elikatzen? Zer on egiten dizu haien lana duintzeko egiten dituzun guztiak? Nola estimatzen dizute itzaleko ahalegin guzti hori. Fundamentuzko lan bat hartu beharrean Euskal Herri osoan zehar haien atzetik, aurretik, alboan ibiltzeak? Norbaitek Jota zaudela pentsatzeraino?\nWebgunea, telebista-saioa, jaialdi-antolaketa, musikarien ezkutari fidela, denak dira negozio bikainak, ez da hala? Ez al zaizu iruditzen badela bide zuzenagorik edonork seme-alabentzat desiratzen duen jendarte mailako errespetua eskuratzeko? Gehienetan atzean, gehienetan itzalean, nabaritu bai baina ikusi ez, publikoki inork bere gain hartzen ez duen lan horretan lepo. Zenbatu al dituzu musikariekin hainbeste ibiltzeak eduki ditzaken albo kalte guztiak? Urte bat gehiago eta, dagoeneko, ez zara ume mokoa. Oraindik garaiz zaude bide ona hartu eta berandu baino lehen zure bizitzan ordenu pixka bat jartzeko. Zergatik ez, 2019 izan daiteke horretan hasteko une aproposa. Animo.\nCategoriesGara MusikaTags,iritzia prentsa zutabea\nPrevious PostPrev Article #abendukoak\nNext PostNext Article Etiketarik gabeko ardo bati


Martxoak 15. Kontsumitzalearen Eskubideen mundu-mailako eguna | Union de consumidores de Euskadi-UCE\nMartxoak 15. Kontsumitzalearen Eskubideen mundu-mailako eguna\nAsteazkena, Apirila 11, 2012\nKontsumitzailearen Eskubideen Mundu-mailako Egunean (martxoak 15) aurkeztu da, ofizialki, Kontsumobide-Kontsumoko Euskal Institutua. Kontsumoaren alorreko politikak bultzatzea eta gauzatzea du helburu erakunde autonomo berriak. Kontsumitzaileei informazioa ematea, kontsumitzaileak prestatzea, haien segurtasuna zaintzea eta eskubideak defendatzea du zeregin nagusi.\nRafael Bengoa Osasun eta Kontsumo sailburua izan du buru inaugurazio ekitaldiak, eta han izan dira, halaber, Idoia Mendia Justizia eta Herri Administrazioko sailburua eta Ana Collía Kontsumobideren zuzendaria ere. Ekitaldian, kontsumoaren alorrean aditu den Jesus Soria kazetaria izan da hizlari. “Ahora más que nunca” izeneko txostena aurkeztu du.\nAna Collía Kotsumobideren zuzendariak esan du institutuak Euskadin kontsumitzaileen babes esparruan erreferente izan nahi duela; eta, horren harira, herritar guztiak gonbidatu ditu institutura jotzera. Aldi berean, eskerrak eman dizkie Kontsumobideren proiektua aurrera eramaten lagundu duten pertsona guztiei.\nIdoia Mendiak, Justizia eta Herri-administrazio sailburuak, bestalde, Kontsumobideren papera egungoa bezalako krisi ekonomikoko egoeretan indartu egiten dela azaldu du; izan ere, kontsumitzaileen babesgabetasun-egoerak areagotu egiten dira, baina oraindik asko dago egiteke esparru horretan.\nRafael Bengoak, Osasun eta Kontsumo sailburuak, bere esku-hartzean kontsumoaren arloaren zeharkakotasuna azpimarratu du, beste esparru batzuekin eta bereziki osasunaren arloarekin lotuta baitago. Horren harira esan du Segurtasun hitza dela Kontsumoaren eta Osasunaren esparruak erlazionatzen dituena, eta, beraren ustez, Kontsumobidek kontsumitzaileen segurtasunean aurrera egiten lagunduko du, baita beren posizioaren kontzientzia hartzen ere.\nJesús Soriak, berriz, “Ahora más que nunca” hitzaldiaren aurkezpenean azpimarratu du kontsumitzaileek gero eta arazo gehiago dituztela, merkatuko lehia “biziaren” ondorioz, eta gero eta babesgabeago daudela ematen duela. Horren harira esan du “askoz gehiago" egin daitekeela. “Beti, eta orain inoiz baino gehiago, iruzurra eta kontsumitzaileen engainua desagerrarazteko lan egin behar da”, erantsi du. Beraren ustez, kontsumitzaileek gehiago hausnartu behar dute eta beren eskubideak hobeto ezagutu behar dituzte, baina Administrazioak ere bere papera aldatu behar du eta kontsumitzaileen babesa eraginkorra izan dadila sustatu behar du.


Otsailaren 23an hasiko dituzte Takolo Goiru proiektuko lehen faseko lanak - Arrasate - 2015-02-23 - Goiena.eus\nOtsailaren 23an hasiko dituzte Takolo Goiru proiektuko lehen faseko lanak\nJokin Bereziartua Lizarazu 2015-02-10 15:56\nTakolo Goiru proiektuaren barruko lehen faseko lanak otsailaren 23an hasiko ditu Construcciones Amenabar enpresak. Lehen fase hori Arrasate pasealekuari dagokio, Foruen eta Udala plazen arteko tarteari. Bide zati hori kale bihurtuko dute, oinezkoei lehentasuna emanez eta bidegorria txertatuz. 1.135.000 eurokoa izango da aurrekontua eta obrek sei hilabete iraungo dutela aurreikusten da.\nMugikortasun eredua aldatu eta arrasatearren bizi kalitatea hobetzeko helburuaren barruan, Arrasateko Udalak lehentasuna eman dio Takolo Goiru proiektuari. Proiektu hori bederatzi fasetan gauzatuko da eta lehena, F izenekoa, otsailaren 23an abiatuko du Construcciones Amenabar enpresak.\nKanpotik datozenak, saihesbidetik\nArrasate pasealekutik diharduen trafikoa beste bide batzuetatik desbideratu beharko da. Arrasateko saihesbidearen eremura doazen ibilgailuei Olandixoko tunela erabiltzea gomendatuko zaie, hori izango baita irtenbide azkar eta egokiena. Kanpotik datozen ibilgailuei saihesbideak erabiltzea gomendatuko zaie orokorrean, eta barne mugimenduak Loramendi eta Uribe kaletik bideratuko dira. Horretarako egokitzapen txiki batzuk egin beharko dituzte. Lehen faseko lan horiek izango dira bederatzi faseetatik konplexuenak, hirigintza oztopo guztiak kendu beharko dira-eta.\nGero, Udala plazako biribilgunearen ardatza bere horretan mantenduko da eta Foruen plazan, ordea, benetako biribilgune bat egokituko dute eta beraz, ardatza aldatu.\nSan Isidroko zubiarena, adibide\nObra handia izango da eta eragina izango du zirkulazioan. Hala ere, herritarra lasaitzeko adibide bat ere jarri du Udaleko teknikari-buruak: "San Isidroko zubiaren obran denok pentsatzen genuen sekulako izango zela, baina oso ondo funtzionatu zuen. Zubia itxita egon zen eta herrian zirkulazioak nahiko ondo funtzionatu zuen", uste du Juan Antonio Urdangarinek.


Lantegi handiak zabaltzen, ertainak presiopean | Lantegi handiak zabaltzen, ertainak presiopean – iparraldekohitza\nJoan den astean, Frantziako Gobernuak aktibitate ekonomikoarekin segitzeko deia egin zuen, eta hainbat langile fabrika handietara lanera itzultzera deituak izan dira egun hauetan. Hazparneko Lauak lantegian, 600 langileetatik 150 joan ziren astelehenean. Beharginak kontsultatu zituzten asteburuan, “bere baitarik” nork itzuli nahi zuen jakiteko. Joan nahi ez zutenentzat, enpresaren webgunean komunikatu agirian, bi hautu emanak ziren: oporraldi pagatua edo langabezia partziala, “enplegatzaileak deliberatzen duenaren arabera”. CGT eta LAB sindikatuetako industria arduradunek, berriz, “osasun arriskuagatik erretiratzeko eskubidea” erabiltzea aholkatu diete langileei.\nDassault Aviation hegazkingintza enpresaren Angeluko lantegian 970 pertsona ari dira. Joan den astean itxi bazuten ere, berriz irekitzea aipagai zuten asteazkeneko langile batzordean. “Parisko agintariek berriz irekitzea nahi dute”, Christophe Brise CGTko ordezkariaren erranetan. LABeko industria arduradunak, Heren Muruagak, gehitu du: “Enpresa handiek boterea dute, eta erabakiak haiek hartzen dituzte”. Tamaina berdintsuko beste enpresa handi batzuek ere (Turbomeca, Safran) irekitzeko bidea hartua dute jadanik.\nEnpresa ertainak itxiak dira neurri handi batean, hilabete bukaera arte gutxienez: Zuberoako bi enplegatzaile handienek, Artzainak eta Lopitz taldeetako enpresa desberdinek ateak itxi zituzten joan den astean; Arberatzeko MFA, Mugerreko BMS Circuits eta Urruñako Signature ere geldituak dira. Baina, CGTko ordezkariaren arabera, agintariak presioa ezartzen ari dira berriz irekitzeko. Alta, sindikatuetako ordezkarien ustez ezinezkoa da lana berriz hastea segurtasun neurriak errespetatuz.\nHeren Muruagaren lantegian, Hendaiako Sokoa altzari fabrikan, katean ari dira, beste lantegi anitzetan bezala: “Kartoia batek hunkitzen du, besteak gero. Berdin plastiko edo oihalekin: ikusi dugu 8 eta 72 ordu artean gelditzen dela birusa material desberdinetan. Gure kasuan, hori ez zen kontuan hartua, bakarrik aipatzen zuten metro bateko distantzia mantentzearena”. Martxoaren 17an erabaki zuten enpresa ixtea; logistika arazoak ere baziren —garraio arazoak, eta bezero batzuek atzera egin dute—, eta Muruagak uste du “gehiago itxi dutela arazo horiek zituztelako segurtasun neurriengatik baino”. Lauak enpresak bere langileei zuzendu agirian, lanpostu batzuetan metro bateko distantzia errespetatzearen zailtasuna ere aipatzen du, eta, kasu horretan, “eskularruak erabili eta lau ordu guztiz aldatzea” gomendatu die.\nOsasun arriskuagatik lana uzteko eskubidea baliatzera dei egiten dute sindikatu gehienek, lantegiak irekitzeko presioa goraka doan heinean. Bokaleko ADA altzairutegian hamahiru langile koronabirusaren susmopean izanik, beste langileek eskubide hori baliatu nahi lukete. Baina, Brisek jakin duenez, egoera berezia dute, “giza baliabideen zerbitzua itxia delako, etxetik ari baitira. Ezin dute errekurtsorik ezarri; ez dakite zer egin”. Eskubide hori anitz aipatzen dute sindikatuek, baina lana uztearen ondorioak ez dira hain argi oraino. “Ondorioak izaten ahal dira epaitegietan, baita kanporaketak ere”, Muruagaren ustez. Horregatik aholkatzen dute eskaera horiek idatziz egitea eta segurtasun neurriak zertan betetzen ez diren zehaztea.\nBi sindikatuetako ordezkariek bat egiten dute neurri bikoitzen “zentzugabekeria” salatzeko orduan: etxean konfinatuak izan behar eta ehunka langileko enpresak irekitzea ez zaie bateragarri. “Italian ez bezala, prebentzioan ari behar genuke, olatua gainean ukaitea itxoin gabe”.


SPRI Taldeak Mexikon inbertitzeko aukerei buruzko jardunaldi bat aurkeztuko du - SPRI\nSPRI » Nazioartekotzea » Latinoamerika » SPRI Taldeak Mexikon inbertitzeko aukerei buruzko jardunaldi bat aurkeztuko du\nSPRI Taldeak Mexikon inbertitzeko aukerei buruzko jardunaldi bat aurkeztuko du\nBankinter Fundazioak antolatutako ekitaldi horretan askotariko gaiak aztertuko dira: egoera ekonomikoa, Eusko Jaurlaritzak ezarpenetarako ematen duen laguntza, finantza instrumentuak, Euskadiko enpresek Mexikon izandako esperientziak, eta abar.\nDatorren azaroaren 23an SPRI Taldeak Bankinter Fundazioak antolatutako jardunaldi bat aurkeztuko du, bertatik bertara aztertzeko euskal enpresek Mexikon inbertitzeko dituzten aukerak. Bankinter Fundazioak Bilbon daukan egoitza zentralean egingo da ekitaldia. Hasteko, Pablo Santínek (Solunión erakundeko kreditu analistak) Mexikoko egoera ekonomiko eta politikoa azalduko du.\nGero Gontzal Barasordak, SPRI Taldeko Ipar Amerika eremuko arduradunak, hizpide hartuko du euskal enpresa eta sektoreek Mexikon bizi duten egoera eta Eusko Jaurlaritzak hango ezarpenei ematen dien laguntza. Jorge Andreok, Bankinter Fundazioko zuzendaritza-karguak, inbertitzeko eskaintzen dituzten finantza instrumentuen berri emango du, eta bukatzeko, Oskar Orrantiak, Matz Erreka enpresako finantza zuzendariak, Mexikon izan duen esperientzia kontatuko du.\nJoan den urrian SPRI Taldeko ordezkaritza batek, Alexander Arriola zuzendari nagusia buru zuela, misio komertzial eta instituzional bat egin zuen Mexikora. Misio hartan euskal enpresak bisitatzeaz gain, bilerak egin zituzten Mexikoko erakundeetako arduradunekin. Bidaia hori koordinatuta egin zen Gipuzkoako Foru Aldundiak eta energiaren euskal klusterrak 20 enpresari laguntzeko antolatutako beste bi misiorekin.\n2015ean Euskadiren esportazioak 445 milioi eurokoak izan ziren eta inportazioak, berriz, 551 milioi eurokoak; esportazioek %12ko hazkundea izan zuten, eta inportazioak %37 jaitsi ziren. Mexikon 187 euskal enpresa daude kokatuta, munduko beste ezein herrialdetan baino gehiago. Horietatik 96 enpresa komertzialak dira, 69 produkzio arlokoak, eta 22 zerbitzuetakoak. Hauek dira ordezkaritza handiena duten sektoreak: automozioa, energia, elektronika eta telekomunikazioak, trenbideak, makina-erreminta, eskuko erreminta, ingeniaritza eta aholkularitza, aeronautika, eta finantzak.


Liderrak irabazi du Galen | bidasoamedia\nLiderrak irabazi du Galen\nAza. 8, 2018, 10:19 p.m.\nLiderra zergaitik den erakutsi zuen atzo Racingek Stadium Galen. Nagusi izan zen norgehiagokan eta Real Unionek ezin izan zuen kantabriarrek ezarritako erritmoa jarraitu. Hala ere, lehen zatian itxura polita erakutsi zuen Juan Dominguezen taldeak baina lehen golak min handia egin zion talde txuribeltzari.\nLehen zati oso dinamikoa ikusteko aukera egon zen atzo. Oso ongi atera zen Real Union eta markagailuan aurretik jartzeko zenbait aukera izan zituen, Esnaolaren eta Alain Eizmendiren bitartez. Baina, 37. minutuan, Yoel Solak izandako aukera baten ostean, jaso behar ez diren gol bat eskuratu zuen Nico Hidalgok santanderrekoentzat. Falta bat azkar atera zuten eta talde txuribeltza despistaturik harrapatu zituzten.\n0-1eko markagailuarekin bukatu zen lehen zatia. Bigarrena hasi eta nabaritu zen kanpotarrek partiduaren bila atera zirela. Beste erritmo bat ezarri zioten norgehiagokari eta Real Unionek ezin izan zuen erantzunik eman erritmo horri. Bi aukera garbi izan zituzten 0-2koa jartzeko, zutoinera eta langara bidali zituzten jaurtiketak, baina 67.minutuan, Alvaro Cejudok baloia sareetara bidaltzea lortu zuen. Hirugarren eta azken gola partidua amaitzear zela iritsi zen Rafa de Vicenteren hanketatik. Bi golek bere zortea izan zuten, izan ere, azken bi goletan Real Unioneko atzelariek baloia desbideratu zuten eta Irazustabarrenak ezin izan zuen ezer egin.\nNorgehiagoka ostean, Real Union 13.postuan kokatuta dago, Torrelavegako Gimnastikak markatzen dituen promozio postuetatik 3 puntura. Hurrengo jardunaldian azken postuan aurkitzen den Durangoko Kulturala izango dute arerio. Behar beharrezkoak diren hiru puntuak lortzeko nahiarekin izango dira Juan Dominguezerenak larunbatean 16:00tan.


topic_facet:"Automatizazioa eta robotika industriala (Heziketa Zikloa). Goi maila" topic_facet:"Lanbide Heziketa" topic_facet:"Sistema Elektrikoaren eta Elektronikoaren Muntaia eta Mantentze Lanak (Modulua)" topic_facet:"Galdaketa eta pulbimetalurgiaren bidezko produkzioa (Heziketa Zikloa). Goi maila" topic_facet:"Fabrikazio Mekanikoa (Lanbide Arloa)" topic_facet:"Industria-robotika (Modulua)" topic_facet:"Fabrikazio mekanikoko produkzioaren programazioa (Heziketa Zikloa). Goi maila" topic_facet:"Mantentze-lan elektromekanikoa (Heziketa Zikloa). Erdi maila" author_facet:"Euskadi. Hezkuntza, Unibertsitate eta Ikerketa Saila" author_facet:"Urresti, Igor"\nProposatutako gaia: Automatizazioa eta robotika industriala (Heziketa Zikloa). Goi maila Proposatutako gaia: Lanbide Heziketa Proposatutako gaia: Sistema Elektrikoaren eta Elektronikoaren Muntaia eta Mantentze Lanak (Modulua) Proposatutako gaia: Galdaketa eta pulbimetalurgiaren bidezko produkzioa (Heziketa Zikloa). Goi maila Proposatutako gaia: Fabrikazio Mekanikoa (Lanbide Arloa) Proposatutako gaia: Industria-robotika (Modulua) Proposatutako gaia: Fabrikazio mekanikoko produkzioaren programazioa (Heziketa Zikloa). Goi maila Proposatutako gaia: Mantentze-lan elektromekanikoa (Heziketa Zikloa). Erdi maila Egilea: Euskadi. Hezkuntza, Unibertsitate eta Ikerketa Saila Egilea: Urresti, Igor


Unai Orbea txirrindularia Aldro taldean lehiatuko da aurten - Uztarria (Azpeitia)\nUnai Orbea, Amporen elastikoarekin. Ikusi haundiago | Argazki originala\nUnai Orbeak (Azpeitia, 1997) talde berriarekin lehiatuko da hastear den afizionatuen txirrindularitza denboraldian. 23 urtez azpikoetako lehendabiziko bi urteak Ordiziako Ampo taldean osatu ondoren, Kantabriako (Espainia) Aldrorekin lehiatuko da 2018an. Besteak beste ONCE talde profesionalaren zuzendari izan zen Manolo Saiz izango da aurrerantzean azpeitiarraren zuzendaria.\nBi urte talde berean egon ondoren, "aldaketa baten beharra sentitzen" zuela adierazi du Orbeak, txirrindulari ibilbidean "aurrera egiteko". Ampon "gustura" egon dela dio eta "eskerrak eman nahi" dizkio Ordiziako taldeari. "Hala ere, neure maila behar den bezala ez dudala zukutu uste dut, erlaxatu egin naizela, eta txipa aldatzeko beharra nuen", dio azpeitiarrak.\nKantabriako taldearekin "entrenamenduetan-eta aldaketak" egin beharko dituela dio; besteak beste, Kantabrian bertan, Torrelavegan, Aldrok txirrindularientzat duen egoitzan egonaldiak egitea tokatuko zaio. Egutegiari dagokionez, oraindik ez diote zehaztu, baina Zumaiako lasterketarekin ekingo dio, seguruenez, sasoi berriari, otsailaren 24an. Dena den, Aldrorekin "Kanpoan lasterketa gehiago" korritzeko aukera izango duela dio Orbeak, eta hori izan duela "taldez aldatzeko beste arrazoietako bat".


Asteburu honetan: Oilasko zopa • ZUZEU\nAsteburu honetan: Oilasko zopa –\nAsteburu honetarako, arnasbero printza gutxi hauek gozatuz eta demontreko eguraldi aro gora-beheratsu honekin, egun hauetan jasandako elur, haize, hotz eta euri amaigabeak konbatitzen jarraitzeko oilasko salda bero pizigarri RZ goxo eta sano askoa dakarkizugu. (Negua ez besterik, baina epika pixka bat eman zaleak gara, ala ez?) Erraza, parranda osterako ezinhobea, ama eta izeba datozenerako, noiznahi jateko modukoa… 4 lagunentzako kopuruak zeuretzat bakarrik erabil ditzakezunak, ohartu orduko amaitu delako… Gozatu eta on egin! 🙂\nOilasko bat, puska txikietan zatitua, barruki eta guzti, horiek ere pikatuak\nXorta bat ardo zuri\n4 koilarakada tomate saltsa\nEskukada bat fideo\nOliba olioa eltze handi batean isuri eta sutan ipiniko dugu.\nOilasko puskak barruki eta guzti erantsiko ditugu ondoren, eta buelta batzuk emango dizkiegu berotan. Gatz pixka bat eman eta erantsiko ditugu barazkiak osorik, ardoa, tomate saltsa eta baratxuri aleak.\nHorren ostean, ur ugariz estali, berriro ere gatz pixka bat eman eta su eztian irakiten utziko dugu guztia, 50 bat minutu, haragia hezurretatik bereizten dela ikusi arte.\nEskukada fideoa erantsiko dugu eltzea sutatik atera baino 10 minutu lehenago, eta bero-bero zerbitzatuko dugu zopa.\nIragazi eta salda hutsean irakin ditzakegu halaber fideoak, eta haragi puskak eta barazkiak bereiz atera. Nork bere gustuaren arabera betiere.\nChicken Noodle Soup RZ…\nAsteburu honetan: Txokolate beroa\nAsteburu honetan: Porrusalda\nJanaria ote porno berria?\nerrezetak, oilasko zopa, Pagotxa RZk\nItzulia Basque Country, and its beautiful


'Trebiñu Konderria, eskubide osoz, Euskerearen Herriaren parte da' - bizkaie.biz\nBizkaie! 2019-05-06 08:45 Euskerea berbagai\n15 urtegaz hasi zan euskerea ikasten Roberto González de Viñaspre (Xabier Peñaren Euskal Irakasbide Laburra liburuagaz).\nAndres Urrutia Roberto González de Viñaspre | Ikusi handiago | Argazki originala\nRoberto González de Viñaspre euskaltzain osoak berbaldi-sarrerea irakurri dau, jentez gainezka egoan Trebiñuko Done Petri eleizan. 2018ko zezeilaren 23an izentau eben euskaltzain oso, Iruñean, eta Patxi Uribarren emeritu izatearen ondorioz sortutako hutsunea bete dau González de Viñasprek.\nEuskaltzain oso izateko sarrera-ekitaldia ezinbestekoa da, eta berbaldia irakurteaz gan, arabarrak kargu barria zin egin dau; ondoren, Euskaltzaindiaren diplomea eta dominea ezarri deutsoz Andres Urrutia euskaltzainburuak, eleizan berbok entzuten ziran bitartean: Euskaltzaindiak Roberto González de Viñaspre jauna, euskerearen alde orain arte egin dituan lanen esker-erakutsiz eta gerokoen pizgarri, lankidetzat hartu dau.\nSarrera-berbaldiaren maminari heldu baino lehen, herritarrak agurtu ditu González de Viñasprek, bertan izandako bizipenak gogoratuz: Gogobetegarri dot sarrera-berbaldia bihotz-buruak agintzen deustan lekuan irakurtea, bizialdiaren erdia baino gehiago emon dodan lurrean, trebiñarren aurrean, eta euskeraz. Done Petri eleizearen pisua eta garrantzia be azpimarratu ditu berbetearen lekuko izan diralako, harik eta Ihuda ibaiak bustiten dauen arroan XVI.-XVIII. mendeetan barrena euskal hizkuntzea galdu arte.\nPatxi Uribarren euskaltzain emerituaren ibilbide garrantzitsua be aletu dau, aramaioarraren eginak eta gogoak errepasauta: Bizitzako urte asko eskaini deutsoz arima-arimatik maite dauen euskereari. Holan, gogoratu dau Uribarrenek frankismoaren urte gogorretan Santutxuko gau-eskoletan eginiko lan itzela, eta, zelan ez, Euskaltzaindian eginikoak: irakaskuntzan, euskalduntze-alfabetatzean, euskalkiakaz, euskerearen sustapenean eta bestelakoetan. Onomastikeari be ekin deutso bere ikerketa ibilbidean –azpimarratu dau González de Viñasprek–. Gogoratu behar da Filologia Erromanikoaren lizentzia eskuratu ebala 1974an Aramaioko toponimiari buruzko tesi lanagaz, Mitxelenaren zuzendaritzapean egin ebana. Horrezaz gan, Bostak bat taldean karmeldarrak hiztegigintzan egindakoak be aitatu ditu.\nDerrigorrezko esker eta aitamenen ostean, bere berbaldiko gai nagusiari heldu deutso Bilbon jaiotako arabarrak. Trebiñuko historia eta kulturea nabarmendu eta gogoratu dau euskerea trebiñarren ondarea be badala: Gaztelaniak antxinako presentzia dau lurralde honen sartaldean, eta elebitasun-egoera luzea izan da Trebiñu Konderriko beste zenbait ingurutan. Dana dala, euskerea be trebiñarren kultura ondarea da, berezko linguistikoa, egiaztatuko dogunez.\nEuskal toponimia eta euskerearen zabalpen-muga historikoak bere biografiagaz buztartu ditu González de Viñasprek, helburu jakin bategaz: Gazte-gazterik atentzinoa emon eustan euskal itxurako zenbat leku-izen zirala Lagranen. Deigarria egiten jatan hoti, nire ezjakinean uste nebalako sekula ez zala euskerarik erablili Arabako hegoalde horretan. Toponimiak erakusten dauen bestelako errealidadeak, ostera, jakin-mina piztu eustan. Zelakoa zan Arabako arbasoek ahoz erabilten eben euskerea? Noiz galdu zan? Garai haretan sortu jatan euskal hizkuntzeagazko interesa, motibazino horregaz.\nEuskerearen pasinoa piztuta, hamabost urtegaz hasi zan euskerea ikasten Roberto, bere kabuz (Xabier Peñaren Euskal Irakasbide Laburra liburuagaz), ordutik batera eroan dituala euskeragazko eta toponimiagazko jakin-nahia, eta batez be Arabakoa. Trebiñu konderriko Saseta herrian errotu zan Robertoren familia eta euskaltzainak 30 urte emon ditu bertan, hango historia linguistikoa ikertzen, batez be, toponimiaren bitartez. Kontu bitxiak ondorioztatu ditu, esaterako, euskerearen desagerpena noiz gertatu zan: Trebiñu Konderriko ekialderako ditugun datuen arabera, euskerearen transmisinoaren etena XVIII. mendeko lehen erdian gertatu zan. Halan da be, Konderriko ekialdean agirikoa da gaur egun euskerazko leku-izenen presentzia (...) Erditik gora dira oraindino, itxuraldaketak gorabehera, jatorriz euskeraz sortutako toponimoak. Sarriago eta osoago agertzen dira XVIII. mendeko dokumentuetan; euskal izen arruntik be agertu da gaztelaniazko testuetan txertatuta. Oraindino euskal berba hondarrik bilatu daiteke Trebiñu Konderriko lexikoan esan dau González de Viñasprek–, testu zaharrak arakatuz; nekezago hiztunen ahotik, bizimodu tradizionalagaz izandako haustureagaitik eta herri kulturearen galereagatik.\nAtzera eginez, XVI. mendean dago euskeraz berba egiten zalako lekukotasunik, Trebiñu Konderriko ekialdean: Ihuda ibaiaren goi-arroan XVI. mendearen bigarren erdian euskeraz berba egiten zala jakin dogu. Toponimia historikoak berresten dau euskerea hemen egoela garai horretan, baita XVIII. mendearen erdira arte iraun ebabala be, argitu dau Euskaltzaindiko Arabako ordezkariak, esanez uste dauela Trebiñu Konderriko ekialde gehienera zabaldu daitekeela egoera hori. Euskerearen historia ez da bardin igaro Trebiñuko Konderri osoan (...) Lurraldearen sartaldeko muturrean ia ez dago euskal leku-izenen aztarrenik; bai, ostera, hortik ekialdera. Dokumentazinoaren argitan, euskerearen gehienezko zabalpen historikoa Ozilla-Ladrera, Añastro, San Esteban eta Morgas herrien lerrotik bide joian, iparraldetik hegoaldera, herri horreek guztiak gogoan hartuz, zehaztu dau González de Viñasprek.\nXVI. menderako galdua zan euskerea mendebaleko herri gehienetan, eta galerea Trebiñu uribururaino heltzen zan, ohargarria baita euskal izen ugari emoten dituala Trebiñurekin mugakide diran Arrieta, Askartza, Bustu, Dordoniz, Golernio eta Franku herrietan. Nabarmentzekoa da Trebiñu herriko mugapean be badira euskerazko izen ugari; batzuk bizirik heldu dira gaur arte; beste batzuk bidean galdu dira'.\nUrte horreetan guztietan eginiko ikerketen eskutik, euskaltzainak ondorioztatzen dau euskerea Trebiñu Konderriko kultura ondarearen ezinbesteko osogai da, eta errealidade linguistikoa da iraganean ez eze orainean be. Bide batez, kritikau dau Burgoseko agintariek hizkuntzeari emoten deutsen tratamendua, herriko gurasoen aspaldiko eskariei muzin eginez: Euskereak ez dauka lekurik Trebiñuko eskola publikoan. Ikastetxeko gurasoen alkarteak eta Udaletxeak eginiko eskariei ez deutse kasurik egiten Gaztela eta Leon-eko Hezkuntza Sailak. Era berean, nabarmendu behar da Konderriko Gutxisolo alkarteak euskerea sustatzearen alde eginiko lana. González de Viñasprek berbaldia amaitu dau esanez 'euskerearen geroa, komunikazinorako hizkuntza-sistema legez, euskaldunok erabiliz emoten deutsaguna izango da, baita Trebiñuko barrendegian be.\nNafarroako toponimia: Uxue\nPatxi Salaberri euskaltzainak erantzun deutso González de Viñaspreren berbaldiari jatorria toponimiagaz eta euskerea uztartuz: Uste dot euskal izenek ekarri gintuela euskerearen mundura bai Roberto eta bai ni autortu dau Salaberrik: Robertok bere buruari egiten eutsozan galderak eta nik neureari egiten neutsozanak be paretsukoak dira: zelakoa zan hemengo berbakerea? Non egoan hizkuntza mugea? Noiz lekutu zan euskerea hemen? Eta galdera horren hariari jarraituz ibili dira biak hango eta hemengo toponimia bilatzen eta ikertzen: Robertok Arabari heldu deutson bitartean, Patxik Nafarroari oratu deutso, bere arbasorik gehienak uxuetarrak baitziran (bitxikeria bat kontau dau: Uxueko dokumentazinoan 1629an agiri da lehen aldiz Salaberri deiturea). Holan, Salaberrik argitu dau euskerearen lehen aztarnak –idatziak– XVI. mendekoak dirala: Uxuen ez dogu holakorik egin esaldia dogu 1581ean (Monteano, 2017: 178), eta ondoko pasarte hau 1598an: alcabuz aldibat eta arcabuzas es, estiot arcabuzau emanen, estate gure probechu arcabuzetara etorri bagajtes. Eta edozenbat adibide emon ditu ondoren.\nSalaberrik amaitu dau esanez berak badakiala gauza bana dirala onomastikea eta euskera arrunta, baina badakiala toponimiako gauza asko euskerea bizirik egon dan azken denporetako lekuan lekuko berbakerearen ezaugarriak dirala, orain ikusi dogun legez, fidagarriak, lurrari atxikirik dagozalako. Eta aztarna horreek guztiak aintzat hartu behar litzatekezala adierazo dau, bai Araban (‘zazpigarren alaba’, Gorka Knörren kantuan) eta bai Nafarroan. Bere erantzuna amaitu dau Robertori goresmenak eskainiz, Onomastikea arlo izugarri polita baita, lantegi ikaragarria Euskaltzaindian. Baduzu non olgau, ohartarazo dau.\nRoberto González de Viñaspre euskal hizkuntzalaria eta euskaltzain osoa da. Araban bizi izan da gaztetatik, Trebiñuko Saseta herrian eta Gasteizen. Euskaltzain urgazle izentau eben 2015eko garagarrilaren 17an eta oso 2018ko zezeilaren 23an; gaur egun Euskaltzaindiaren Arabako ordezkaria da. Lanbidez, Eusko Jaurlaritzako Hezkuntza Saileko eta IVAPeko hizkuntza-teknikaria izan da. Arabako toponimia sakon aztertu dau, batez be, Trebiñuko konderrikoa.


PROIEKTUAK | Bitamine Faktoria\nOhiko politikak aldatzearen aldeko apustua egiten dugu, kostu orekatua eta herritarren parte hartzea duten proiektuetan inbertituz epe erdira eta epe luzera. Komunitateak berak pentsatu eta ekoitzitako kultura, esperimentazioa eta diziplinartekotasuna bultzatuz.\nGuztion Lasarte-Oria 2016 lehiaketa artistikoa. 2016 Guztion Lasarte-Oria degradatutako paretetako esku-hartze artistikoak helburu gisa hauen itxura hobetzea dauka, Guztion Lasarte-Oria proiektuaren testuinguruan, era berean Biziberritzen proiektuaren barne dagoena, bertako merkataritza indartzeko ekimena izanik. Gure “DIVERSIDAD” proposamena finalista gisa izendatua izan zen, 5. saria lortuz. Saritutako muralak hurrengo hauek dira: 1go saria: Jorge Gordillo Martínez, “Corazón”. Ver […]\nUrteak daramazkigu era askotako ekitaldiak egiten, esperimentalak eta parte hartzaileak, hala nola Kasual Friday-ak, Bitaminen eta arte eta cultura garaikideko espacio desberdinetan. 2014an gailu mugikor hau diseinatu genuen, 1978ko karabana baten oinarrituta, proiektu baten bilakatuz: TransBita. Gailu hau egoitz gisa balio du joaten garen edonora, proiektuak funts berdina izanez: diziplina anitzekoa, esperimentala eta parte hartzailea. […]\nBitamine Faktoria, Transbita, Seaproject. Proiektu kolaboratiboa.\nGauproject Bitamine Faktoriaren ideia originala da. Bertan, erosketak egiten, kalean doan edo aisialdiaz disfrutatzen ari den jendea ustekabean harrapatzea proposatzen da musikarekin eta soinuarekin erritmikoki ordenatzen diren irudien eta bideoen proiekzioen bidez. Oraingo honetan bideoetan erabili diren edukiak hiru gai desberdinen ingurukoak izan dira: -irudia, silueta, keinua. -natura, landaredia, intsektuak, loreak. -koloreak, lineak, testuak. Proikezioak […]\nErnatu… Natura ernatzen du, askatasuna ernatzen du, hezkuntza ernatzen du, kultura ernatzen du, artea ernatzen du,berdintasuna ernatzen du, sormena ernatzen du… Bitamine ernatzen ari da. Performance – Instalazioa – Argazkilaritza. Arteleku -Donostia 2012 Bastero – Andoain 2013 IDEIA, EKOIZPENA ETA ERREALIZAZIOA: Bitamine Faktoria


Biak lo dira, baina ez dute ipuinaren amaiera oraindik ezagutzen, bost axola, bihar goizean, gozaltzerakoan, kontatuko diet.\nKafetxo bat prestatu dut niretzat, inoiz bukatu gabeko liburua eskuetan hartu, Tximeleta urdina deitua, eta zurrupada batekin zenbait lerro.\nBi ordu pasatu ziren eta zarata arraro batek gauaren isiltasuna erabat bortxatu zuen.\nElizabetxoren logela aldetik zetorren, eta haruntz abiatu nintzen.\nLo jarraitzen zuten biek, bata bestearen ondoan tximeletaren hegalak irudi.\nLeihoaren bestalde zaratak, gorgarriak.\nNik neure arrebatxoa hantxe nekusan denei eskua emanda, batak bestea etengabe besarkatuz.\nEz ninduen ezagutu, arrotza nintzen berarentzat... baina kiñu bat egin zidan beste haiek gelaren txoko erdilunera paper batzuek edo aztertzera joan ziren bezain laster.\nUne hartan ez nuen kiñu haren esanahia ulertu, orain ere hala hola uler dezaket.\nHitzak laburrak izan ziren, zera nahi zuten, ni beraien errealitate eta egitasunaren testigu izatea, beraien izakeraren berri izan eta bizitza gonbaratu eta ezagutzea.\nOndoren, edo ondorioz, jendeari zertxobait erakutsi beharko nion, idatzitako zerbait, zeina honako lerro aldrebestu hauek izan bait litezke, jendeak edo zeuok pertsonaia hauek geure ondoan, geurekin bizi direla jakin dezazuen, nahiz eta beharbada hau norbaiti harrigarria edo txorakeriren bat iruditu.


euskal herria: Gernikako arbola\nGernikako arbola Gernikako (Bizkaia) Batzar Etxearen aurrean dagoen haritza da. Zuhaitz honek bai bizkaitarren eta bai euskaldunen askatasun tradizionala eta Euskal Foruak adierazten ditu. Gernikako Aretxa (haritza) izena ere hartzen du.\nOraingo zuhaitza aurrekoaren ondorengoa da, 2005eko otsailaren 25ean landatua. Aurrekoa 1860an sartu zen zin egiteko tribunaren aurrealdean, baina 2004an hiltzat eman zuten. Bere ondorengoak diren zuhaitz ugari existitzen dira, munduan zehar daude banatuta.\nBatzar Etxearen lorategian Aretx Zaharra deitutakoaren enborra dago, tenplu itxurako aterpe biribilean babestua. Ez da lehenengo Gernikako arbola, baina gure garaira iritsi den zaharrena bai.\nAita Aretxa (XIV. mendea-1742)\nUsadioaren arabera, erregistratutako zuhaitzaren jaiotza datarik zaharrena XIV. mendean ipini ohi da, hau Lehenengo Aretxa izan zen. 1742. urtean hil eta Aretx Zaharra deritzonak ordezkatu zuen, honen enborra gaur egun Gernikako Batzarretxearen esparru barnean ikusgai dago.\nAretx Zaharra (1742-1860)\n1742an landatua, 'Aita Aretxa ordezkatu zuen. 1839an Maria Kristina Borboikoaerreginordeak Elisabet II.a Espainiakoa erreginaren izenean Euskal Foruakzinpetu zituen; usadio hau burutu zen azken aldia izan zen. Aretx Zaharra 1860an hil zen.\nAretx Semea eta bere ondorengoak\n1936an Aretx Semea delakoa Agirre Lehendakariaren zinaren lekuko izan eta 1937an Gernikako bonbardaketa jasan eta biziraun zuen. 2004ko apirilaren 20an erretiroa eman eta 2005eko otsailaren 23an bere kimuetako batek ordezkatu zuen, hain zuzen ere, gaur egun Gernikako Batzarretxean gailentzen den zuhaitza delarik.\nHaritz honen ondorengoak diren zuhaitz ugari ere badaude, hauek euskal diaspora guztian zehar dauden hainbat komunitatetan banatu eta landatu izan direlarik.\nPublicado por Carlina acaulis en 14:36\neitb.com : Albisteak - Politika\n"San Juanak"(r)i buruzko Txioak


Android Oreo LG G6ra iristen hasten da Hego Korea | Androidea\nUrtea amaitzeko hiru egun eskas falta diren arren, Android Oreo bertsio berrirako telefonoen kopurua handitzen jarraitzen da. Azken asteetan erritmoa nabarmen handitu da. Orain, beste gailu nabarmen baten txanda da aurten. LG G6 dagoeneko eguneratzen hasten da.\nKoreako multinazionalaren gama altua aurtengo gailurik nabarmenetako bat izan da. Duela gutxi esan dizuegu LG V30 Android Oreo jasotzen hasi zela. Orain, enpresak aurten merkatuan kaleratu duen beste gama altuaren txanda da.\nOraingoz, Hego Koreako erabiltzaileak Android Oreo LG G6 telefonoan jasotzen hasten diren lehenak dira. Horrela jakin ahal izan da, gutxienez, hainbat erabiltzailek sareetan igotako argazkiei esker. Badirudi jada egitate bat dela. Gailu hau duten lehen erabiltzaileek sistema eragilearen azken bertsioa dute jada.\nGainera, eguneratzea abenduko segurtasun adabakiarekin batera dator. Erabiltzaile berritzea mehatxu guztietatik babestuta dago. Baina une honetan nahiko kopuru txikia da. Eguneratzea ez da ofizialki jakinarazi.\nBeraz, enpresak horri buruz gehiago baieztatzeko itxaron behar duzu. Android Oreo-ren OTA LG G6-era urtarrilean zehar iristea espero bada ere. Bai Hego Korean, bai munduko gainerako herrialdeetan. Batez ere, bere goi mailako beste bertsioa berritzen hasia delako.\nAndroid Oreo-k pixkanaka aurrera egiten jarraitzen du merkatuan. Gero eta gailu gehiagok sistema eragilearen bertsio honetara nola eguneratzen diren ikusten dugu. Beraz, espero da merkatu kuota gehiago irabazten jarraituko duela, batez ere Google-ren datu zehatzak egun gutxi barru argitaratzen direnean.\nArtikuluaren bide osoa: Androidea » Tutoretzak » Android bertsioak » LG G6 Android Oreo jasotzen hasten da\nNokia 1, Android Go duen smartphone merke berria


Hirugarren adinekoen zaintza bermatzeko hainbat ekimen dituzte martxan Gizarte Zerbitzuek - Bergara - Goiena.eus\nHirugarren adinekoen zaintza bermatzeko hainbat ekimen dituzte martxan Gizarte Zerbitzuek\nJone Olabarria 2019-11-14 15:42\nSuteak ekiditu eta gizarte premiak antzemateko programaz gain, hirugarren adineko zentroko jarduerak eta mendekotasun dirulaguntzak dituztenen zaintza-kalitatea bermatzeko hitzamenak sinatu ditu udalak\n2014. urtetik suteak ekiditu eta gizarte premiak antzemateko programa burutzen dute gizarte zerbitzuek. Programa, 80 urte baino gehiago duten pertsonei dago zuzenduta, baita 65 urtetik gorako norbaitekin bizi direnei. Udaletik jakinarazi dutenez, aurtengoan 59 pertsonei eman zaie programan sartzeko aukera eta horietatik 43 sartu dira. Hala, guztira, 601 etxebizitza erabiltzaile daude eta zerbitzuak 24.364,19 eurokoa kostua du.\nPrograman sartu diren 43 etxeetan arriskuak ebaluatu dituzte eta horietatik 36tan ez zen arriskurik identifikatu. Era berean, arriskuan zeuden 7 etxebizitzetan hainbat neurri hartu dituzte: "Etxe horietan ebakuazioa errazteko krokis bat egin, autobabeserako eskuliburu bat aurkeztu eta segurtasun pautak erakutsi zitzaizkien".\nHelburuetako bat sute arriskuak ekiditea izanik, 2019 urtean 48 detektagailu berri instalatu direla adierazi dute udaletik, prebentzio modura; eta ke-detektagailuen mantenu zerbitzua 558 etxetan egin dela. Guztira 708 ke-detektagailu daude funtzionamenduan.\nSuteak ekiditeko bisitak egitearekin bat, elkarrizketak egiten aritu dira, erabiltzaileek gizarte\nzerbitzuen laguntza beharrik duten jakiteko. Horretarako 601 etxebizitza bisitatu dira eta\nhorietatik %74ean beharrik ez dutela egiaztatu dute. Gainontzeko %26an informazio premia edo gizarte zerbitzuen esku-hartzea antzeman dute.\nHirugarren adineko pertsonei dagokienez, La Caixa fundazioarekin duen hitzarmena berritu du udalak, era horretara, Boni Laskuraineko adinekoen zentroan garatzen dituzten osasun eta ongizate, garapen pertsonal, informatika eta teknologia jardueren jarraipena bermatuz.\nGipuzkoako foru aldundiarekin ere hitzarmena sinatu du udalak mendekotasun prestazio ekonomikoak jasotzen dituzten herritarrek duten zaintzaren kalitatearen jarraipena egiteko. Hitzarmenak zehazten duenez, Aldundiak Udalaren esku uzten du jarraipen hori. Iaz, 514 pertsonek jaso zuten mendekotasunagatik dirulaguntza Bergaran.


Juan San Martin beka 2013 by Biblioteca Juan San Martin Liburutegia - issuu\n2 0 1 3 XI. JUAN SAN MARTIN BEKA IKERKETA\nE S P A R R U A:\nsaria : 9000 â‚Ź Eibarko Udala www.eibar.net Izen-ematea eta informazioa: EIBARKO UDALA PEGORA Herritarren Zerbitzurako Bulegoa Untzaga plaza, 1 20600 Eibar (Gipuzkoa) Tel. 943 708 400\nEibarko Udalak, Udako Euskal Unibertsitatearen laguntzarekin, euskarazko ikerketa sustatzeko eta Juan San Martin eibartar euskalari eta ikertzailea omentzeko, honen izena duen ikerketa-bekarako deia egiten du. Ikerketa esparruak Juan San Martinek bere bizitzan zehar landutako honako hauek dira: â€˘ Antropologia, linguistika, filologia, toponimia, filosofia, literatura, botanika, artea, historia, kazetaritza, etnologia, mendizaletasuna eta zuzenbidea. â€˘ 2013ko deialdian, honako ikerketa esparrua sartuko da: KAZETARITZA. 1. BEKAREN EZAUGARRIAK 1.1 Proiektua, azterlana eta memoria euskaraz burutuko dira. 1.2 Bekaren iraupena gehienez 18 hilabetekoa izango da, beka esleitzen den egunetik hasita. 1.3 Beka honen diru zenbatekoa 9.000 eurokoa izango da. 1.4 Ikerketa-lanak originala eta argitaratu gabea izan behar du. 2. ESKATZAILEAK 2.1 Beka norbanakoek nahiz horretarako osatutako lantaldeek jaso ahal izango dute. Bigarren kasu horretan, ikerlanaren zuzendari arduradun bat izendatu beharko da. 2.2 Beka jaso ahal izateko ezinbestekoa da diplomatua, maila horretako tituluduna edo goi mailako tituluduna izatea. Taldeen kasuan, gutxienez erdiak bete beharko du baldintza hori. 2.3 Eskatzaileak bere euskarako gaitasuna frogatu beharko du EGA edo baliokide* den titulu edo ziurtagiri bidez. Lantaldeen kasuan berdin, partaide guztiek frogatu beharko dute aipatutako gaitasuna. *(kontuan izan, 47/2012 DEKRETUA, apirilaren 3koa, euskaraz egindako ikasketa ofizialak aintzat hartzeko eta euskara-maila hizkuntza-tituluen eta ziurtagirien bidez egiaztatzetik salbuesteko dena; 297/2010DEKRETUA, azaroaren 9koa, euskararen jakite-maila egiaztatzen duten tituluak eta ziurtagiriak baliokidetu, eta Hizkuntzen Europako Erreferentzi Marko Bateratuko mailekin parekatzen dituena)\n3. ESKABIDEETARAKO ARAUAK Interesatuek eskaria egiteko eskabide-orria PEGORA, Herritarren Zerbitzurako Bulegoan (Untzaga plaza, 1) edo udaleko web orrian (www.eibar.net) eskuratu behar dute eta epe barruan PEGORAn aurkeztu, behar den bezala beteta eta ondorengo agiri hauekin batera: 3.1 Espediente akademiko zehaztua eta osatua. Lantaldeen kasuan partaide guztienak. 3.2 Udalak eta Udako Euskal Unibertsitateak prestatutako eskabide-orriaren arabera, curriculum vitaea (PEGORAn edo www.eibar.net web orrian eskuragarri), titulazioa eta merituen egiaztagiriak. Lantaldeen kasuan, partaide guztienak. 3.3 Gaiaren azalpena eta lana zelan burutuko litzatekeen azaltzen duen proiektua, ahalik eta zehatzena (15 orrialdekoa gehienez), ondokoak azalduz: - Lanaren ikerketa esparrua. - Aurrekariak eta gaiaren gaur egungo egoera. - Ikertzailearen edo taldearen aurreko esperientzia. - Helburuak. - Materialak, baliabideak eta lan metodologia. - Lana garatzeko kronograma. - Aurreikusitako emaitzak eta horien interesa. - Bestelako finantzabideak, baldin eta baleude. 3.4 Eskatzaileen nortasun agiriaren fotokopia bat. 4. DOKUMENTAZIOA AURKEZTEKO LEKUA ETA EPEA Dokumentazioa Eibarko udaletxeko Pegoran (Herritarren Zerbitzurako Bulegoa) aurkeztu behar da. Eskaerak eta gainontzeko agiriak aurkezteko epea 2013ko irailaren 2tik urriaren 11ra arte egongo da zabalik, biak barne. Eskatzaileak aurkeztutako dokumentazioa osatu gabe dagoela edo oinarri hauetan eskatutako baldintzak ez dituela betetzen ikusiz gero, hamar eguneko epean konpondu edo beharrezko agiriak ekar ditzala eskatuko zaio interesatuari. Bide batez, hala egingo ez balu eskaeran atzera egin duela ulertuko dela jakinaraziko zaio, Herri Administrazioen Araubide Juridikoaren eta Administrazio Prozedura Erkidearen 30/1992 Legeko 71.1 artikuluan aurreikusitakoaren arabera. 5. ESLEIPEN PROZEDURA Beka hau Eibarko Alkateak esleituko du, azaroaren erdi aldera, epaimahaiaren proposamena jaso ondoren. Proposamen hori epaimahaiak epaitutako merezimendu lehiaketa baten emaitza oinarritzat hartuta egingo da. Erabakia aurkeztu diren guztiei jakinaraziko zaie. Honako hauek osatuko dute epaimahaia: Batzordeburua: - Alkatea edo berak delegatutako udalkidea. Batzordekideak: - Euskara eta Kulturaburua. - Juan San Martin familiak izendatutako ordezkaria. - Aurkeztutako proiektuen esparruko UEUko ordezkari 2. Idazkaria: - Euskara Teknikaria. Horiez gain, epaimahaiak hala erabakiko balu, aurkeztutako gaien inguruko pertsona adituen laguntza eta aholkularitza eska dezake epaimahaiak.\nEskatzaileek aurkeztutako dokumentazioa aztertu ondoren, epaimahaiak informazio osagarria eskatu dezake edo/eta hautagai batzuk proiektua defendatzera dei ditzake. Honako alderdi hauek hartuko dira aukeraketarako irizpide nagusitzat: Eskatzaileen espediente akademikoa eta bere curriculuma (0-10 puntu). Ikerketa proiektuaren interesa, zuzentasun eta balio zientifikoa, originaltasuna eta bideragarritasuna (0-30 puntu). Eibarko Udal Artxiboaren edo/eta Udako Euskal Unibertsitateak Eibarko Markeskoan duen fondoen erabilpena dakarren gaia izatea edo/eta Eibarrekin harreman zuzena duena izatea (0-10 puntu). Puntuaketa: Eskatzailearen puntuazioa, epaimahaikide bakoitzaren puntuak gehitu eta batez bestekoa izango da. Epaimahaikide guztiek dute hitzegiteko eta puntuazioa jartzeko eskubidea. Puntu gehien duenari esleituko zaio beka eta horrek hartuko ez balu, hurrengoari proposatuko zaio. Hala ere, epaimahaiak bekarik ez emateko proposamena egin dezake, lanen kalitatea nahikoa ez dela uste badu. 6. BEKADUNEN BETEBEHARRAK 6.1 Bekaren onarpena adieraztea eta sinatzea emakida jakinarazi eta 10 eguneko epean. 6.2 Lanaren garapenari buruz (egindakoa eta egiteko dagoena), aurkeztutako proiektuaren araberako txosten bat bidaltzea bekaren lehen 9 hilabeteak igarotakoan. 6.3 Eibarko Udalaren eta Udako Euskal Unibertsitatearen esku egotea egindako lanen ohar, zirriborro, aurrerapen eta emaitzak. 6.4 Aurreikusitako planaren edo ikertaldearen osaketaren aldaketen berri ematea. Halakorik ezingo da egin Eibarko Udalaren eta Udako Euskal Unibertsitatearen baimenik gabe. 6.5 Bekaren amaieran memoria (ikerlanaren beraren azken erredakzioa) aurkeztea. Lan horren hiru ale entregatuko dira, tarte bikoitzez mekanografiaturik, koerlatiboki orrialdeztatua eta koadernaturik, baita euskarri informatikoan ere. 6.6 Ikerlana entregatzeko azken epea betetzen ez bada, justifikazio edo gainditu ezinezko arrazoirik gabe, penalizatu ahal izango da. Epaimahaiak erabakiko du emandako arrazoiak nahikoak diren ala ez. Bekaren %8ko murrizketa egin ahal izango da, hil bakotxeko atzerapenagatik. 6.7 Lanaren luzerak 100 eta 300 orrialde artekoa izan beharko du, orrialdeko 30 lerroz eta lerroko 60 idazki zeinuz, grafikoak, argazkiak eta antzekoak dituzten orrialdeen kasuan izan ezik. Testua ez den elementu oro orrialdeetan zehar edo tokirik ez balego lanaren bukaeran, eranskin gisa, txertatuko da. Era horretako elementu bakoitzak behean bere azalpentxoa izan beharko du. Edozein kasutan, lanak gutxienez testuko 100 orrialderen baliokidea izan behar du. Eranskinetako orrialdeak ez dira kontutan hartuko puntu honetan zehaztutako gutxienekoak betetzeko. 6.8 Egileak 30 lerro inguruko laburpena eta edukiaren berri ematen duten deskribatzaileak erantsiko ditu euskaraz gain, gazteleraz, frantsesez eta ingelesez. 6.9 Egileak bekarako lana bukatutakoan, jendaurrean aurkeztu beharko du, horretarako Eibarko Udala, UEU eta lanaren egilearen artean eguna eta ordua adostuta. 7. ORDAINKETAK Ordainketa modu honetan egingo da, izapide administratiboak burutu ondoren: - Kopuru osoaren %40a, beka ematen den une berean, aurreordainketa moduan. - Kopuru osoaren %40a, beka ematen zaionetik 9 hilabetera, horretarako egindako lanaren eta egingo duenaren azalpen-txostena (6.2. oinarriaren arabera) aurkeztu eta epaimahaiak ontzat eman ondoren. - Gainontzeko %20a, bekaren bukaeran, lana aurkeztu eta epaimahaiak ontzat eman ondoren. Lana amaituko ez balitz, bekadunak jasotako diru guztia itzuli beharko lioke udalari. Ikerlanak sor ditzakeen gastuak bekadunaren kontura joango dira. 8. LANEN JABETZA Lanen jabea Eibarko Udala izango da. Udalak berarentzat gordetzen du ikerketak osoki edo/eta partzialki erreproduzitu, argitaratu eta plazaratzeko eskubidea, bere kabuz edo beste erakunderen baten hitzarmenez, lehentasunez Udako Euskal Unibertsitatearekin, egoki deritzonean. Beti ere, lanaren egilea edo egileak aipatu beharko ditu. Sortutako materiala aurkeztu eta urte biko epean Udalak argitaratu ez badu, egileak edo egileek material hori erabili ahal izango du(te) egokien iruditzen zaio(e)na egiteko. Egileak edo egileek orduan, jasotako bekaren aipamena egin beharko du(te) (bekaren eta beka eman duen erakundearen eta laguntzailearen izenak jarriz) eta Udalari argitaratutako lanaren 20 ale eman beharko dizkio. 9. GORABEHERAK Eibarko Udalak eta Udako Euskal Unibertsitateak betebehar hauetan aurreikusi gabeko gorabeherak konpondu ahal izango dituzte. Era berean, beka indarrik gabe utzi ahal izango dute, onuradunak betebehar hauetako eginbeharrekoak betetzeke lagako balitu(zte). Deialdi honetan parte hartzeak oinarri hauek onartzea dakar.\nJuan San Martin beka 2013


Bertsolari Txapelketa Nagusiaren egutegia aurkeztu du Bertsozale Elkarteak - Noticias de Gipuzkoa\nBertsolari Txapelketa Nagusiaren egutegia aurkeztu du Bertsozale Elkarteak\nIrailaren 24etik abenduaren 18ra bitartean ospatuko da Bertsolari Txapelketa Nagusiaren 18. edizioa, 42 bertsolarirekin\nmiren mindegia 22.06.2022 | 14:31\nBertsolari Txapelketa Nagusiaren egutegia aurkeztu du Bertsozale Elkarteak Bertsozale Elkartea\nPandemiaren geldialdia tartean, bost urteko zikloa beteko du Euskal Herriko Bertsolari Txapelketa Nagusiak bere 18. edizioan. Etenaldiak etenaldi, alta, gogobiziz dator Bertsozale Elkarteak antolatzen duen hamargarren txapelketa hau. Getxon abiatuko da bertso lehia irailaren 24an eta, lehenengoz txapelketa abiatu zenetik, Iruñeko Nafarroa Arenako eszenatokia izanen du helmuga, abenduaren 18an. Tartean, euskararen herri osoa zeharkatuko du, ohi duen bezala, bertsoa lau haizetara zabalduz. Denetara 42 bertsolarik hartuko dute parte aurtengo edizioan. Horiekin batera, hamalau lagunek osatzen dute gai-jartzaile taldea eta 21 dira epaile lanetan arituko direnak.\nSei saio izango dira lehen fasean: irailaren 24an hasita, bina saio jokatuko dira astebururo. Zazpi finalaurreko izango dira jarraian: asteburuko saio bat jokatuko da, larunbatero, zehazki. Eta azkenik, abenduaren 18an finala izango da. Gainontzeko saioak Arrasaten, Gotaine-Irabarnen, Gasteizen, Donostian, Lizarran, Elizondon, Donibane Garazin, Irunen, Durangon, Amurrion, Baionan eta Bilbon ospatuko dira.\nAtzo Bilbon, Euskaltzaindiaren egoitzan ospatutako aurkezpenean Euskal Herriko Bertsozale Elkarteko Lehendakaritza Taldeko kide Gon-tzal Agotek azaldu moduan, "azken urteotan ahalegin handia egin du Bertsozale Elkarteak tokian tokiko antolatzaileekin, bertso-eskolekin eta sortzaileekin beraiekin batera plaza biziberritzeko", pandemiak eragindako kulturgintzaren egoera latzari erreferentzia eginez: "Egoerak hobera egin du, eta horrek poza ematen du. Dena den, bertso plazaren martxa arretaz segitzen dugu; batetik, pandemiak utzitako ondorioak oraindik ere ez direlako guztiz desagertu, eta, bestetik, bertsolaritzaren egungo egoera bertan islatzen delako".\nIzan ere, Bertsozale Elkarteak plazaren irakurketa egin du aldian-aldian, eta datu onak dira azken hilabeteetakoak. "Azken urteetan gertatutakoak gertatuta ere, argi esan dezakegu bertsolaritza oso bizi dagoela euskararen lurralde osoan zehar", jarraitu du Idoia Trenorrek, eta erantsi: "Garrantzitsua da bizitasun hori nondik datorren azaltzea. Txapelketa ez da ekintza isolatu bat, txikitik, egunerokoan eta ahalegin handiz egunero egiten den lanaren ondorioa da". Hezkuntzan, ikerkuntzan nahiz plazan egiten den lana azpimarratu ditu, sei Bertsozale Elkarteen, Lanku Kultur Zerbitzuen eta Xenpelar Dokumentazio Zentroaren eskutik. Hain zuzen, aurkezpenean izan dira Arabako, Bizkaiko, Gipuzkoako, eta Nafarroako Bertsozale Elkarteetako eta Lapurdi, Baxenabarre eta Zuberoako Bertsularien Lagunak Elkarteko lehendakariak.\n42 bertsolari, 14 saio\nAgotek azpimarratu bezala, "gogotsu" daude bertsolariak txapelketaren oholtzara igotzeko. Lehenengo fasean 36 bertsolari izango dira kantuan: bi Arabatik, hamar Bizkaitik, 16 Gipuzkoatik, bost Nafarroatik eta hiru Xilabatik sailkatuak. Horietatik 19 igaroko dira finalaurrekoetara, eta bertan aurreko edizioko bost finalistarekin eginen dute topo: Unai Agirre, Amets Arzallus, Sustrai Colina, Beñat Gaztelumendi eta Aitor Mendiluze. Aitor Sarriegik eta Igor Elortzak uko egin diote txapelketa kantatzeari, eta aurrekoan finalean aritu zirenez, ez da inor sartuko euren ordez.\nBi itzuli izanen ditu finalaurreko faseak: lau finalaurreko lehenengoan eta hiru bigarrenean. Bi saioetako puntuazioak gehitu eta lehenengo itzulian puntu gutxien lortu duten sei bertsolariek ez dute aurrera egingo. Taldeak aldatu egingo dira lehenengo itzulitik bigarrenera. Finalean, azkenik, zortzi bertsolari arituko dira kantuan. Maialen Lujanbio egungo txapelkduna eta finalaurrekoetatik puntuazioz sailkatuko diren zazpiak. Hiru saiotan banatuko da Iruñeko Nafarroa Arenan jokatuko den finala: goizean, zortzi bertsolariak jardungo dira eta zortzi bertsolariekin emango zaio hasiera arratsaldeko jardunari ere; azkenean, puntu gehien metatu duten bi bertsolarien arteko buruz burukoa jokatuko da. Egun osoko jardunean puntu gehien eskuratu dituena izango da 2022ko txapelduna.\nTxapelketan parte hartzeari uko egin dioten bertsolarien artean, Sarriegirekin eta Elortzarekin batera, Beñat Lizaso, Etxahun Lekue, Jokin Uranga, Jon Maia eta Odei Barroso aurkitzen dira. Euren ordez Beñat Iguaranek, Haritz Mujikak, Imanol Uriak, Maialen Akizuk eta Patxi Iriarteko kantatuko dute. Denetara hamabost dira lehenengoz Txapelketa Nagusian arituko direnak. Emakumeen parte-hartzea ere zabala da: hamabost denetara.\nSarrerak, dagoeneko salgai\nTxapelketa Nagusirako sarrera guztiak, finalekoak barne, eskuragarri daude dagoeneko www.bertsosarrerak.eus atarian. Bertsozale Elkartetik argitu zutenez, bazkideek abantailak izanen dituzte hauek eskuratzerakoan, "beraiek baitira egiten ditugun ekitaldi guztien ezinbesteko sostengua". Hala, saio guztietan prezio berezia izango dute sarreretan. Horretaz gain, gaurtik ekainaren 30era bitartean bazkide bakoitzak bere finaleko sarrera erreserbatua izango du. Egun horretatik aurrera, gainontzekoen baldintza berdinetan eskuratu ahal izango dute sarrera bazkideek.\nInterneteko atariaz gain, finaleko sarrerak Nafarroako Bertsozale elkartean ere egongo dira salgai ekainaren 23tik 30era bitartean (larunbatean eta igandean ezik), 10.00etatik 14.00etara eta 16.00etatik 18.00etara. Gainerako saioetako sarrerak irailetik aurrera egongo dira salgai saioak egingo diren herrietan bertan, aurretik agortzen ez badira.\nTxapelketa telebistaz jarraitzeko aukera ere izango da. Irailaren 18an hasiko da Hitzetik Hortzera denboraldi berria, eta igandero izango da ETB1en. Hala, Bertsozale Elkartearekin elkarlanean egiten den telebista saioak Txapelketa Nagusiari eskainitako saio monografikoak eskainiko ditu. Bestalde, finalaurreko guztiak zuzenean emititiko dituzte ETB4k, eta eitb.eus zein bertsoa.eus atariek ere.\nIrailak 24, Getxo. Agin Laburu Rezola, Eneko Lazkoz Martinez, Nerea Elustondo Plazaola, Oihana Bartra Arenas, Peru Abarrategi Sarrionandia, Unai Mendizabal Jauregi.\nIrailak 25, Arrasate. Asier Azpiroz Iztueta, Iñaki Apalategi Astigarraga, Joanes Illarregi Marzol, Miren Amuriza Plaza, Saioa Alkaiza Guallar, Xabier Silveira Etxeberria.\nUrriak 1, Gotaine-Irabarne. Alaia Martin Etxebeste, Ane Labaka Mayoz, Julio Soto Ezkurdia, Nerea Ibarzabal Salegi, Oihana Iguaran Barandiaran, Patxi Iriart Hiribarren.\nUrriak 2, Gasteiz. Amaia Iturrioz Etxaniz, Haritz Mujika Lasa, Iban Urdangarin Lardizabal, Manex Agirre Arriolabengoa, Miren Artetxe Sarasola, Xabat Galletebeitia Abaroa.\nUrriak 8, Donostia. Aitor Etxebarriazarraga Gabiola, Beñat Iguaran Amondarain, Eñaut Martikorena Lizaso, Jone Uria Albizuri, Maddalen Arzallus Antia, Onintza Enbeita Maguregi.\nUrriak 9, Lizarra. Aitor Bizkarra Ruiz, Gorka Pagonabarraga Agorria, Imanol Uria Albizuri, Iñigo Mantzizidor Larrañaga Mantxi, Maialen Akizu Bidegain, Unai Gaztelumendi Arandia.\nUrriak 22, Elizondo. Unai Agirre Goia, Arrasateko irabazlea, Getxoko irabazlea eta puntuazioz sailkatuak.\nUrriak 29, Donibane Garazi. Amets Arzallus Antia, Gasteizko irabazlea eta puntuazioz sailkatuak.\nAzaroak 5, Irun. Sustrai Colina Acordarrementeria, Donostiako irabazlea, Gotaine-Irabarneko irabazlea eta puntuazioz sailkatuak.\nAzaroak 12, Durango. Beñat Gaztelumendi Arandia, Aitor Mendiluze Gonzalez, Lizarrako irabazlea eta puntuazioz sailkatuak.\nAzaroak 19, Amurrio. Donibane Garaziko irabazlea, Elizondoko irabazlea eta puntuazioz sailkatuak.\nAzaroak 26, Baiona. Irungo irabazlea eta puntuazioz sailkatuak.\nAbenduak 3, Bilbo. Durangoko irabazleak eta puntuazioz sailkatuak.\nAbenduak 18, Iruñea. Maialen Lujanbio Zugasti eta puntuazioz zazpi bertsolari.\n"Gertatutakoak gertatuta ere, bertsolaritza oso bizirik dago euskararen lurralde osoan"\nBertsozale Elkarteko koordinatzailea\nElortzak, Sarriegik, Maiak eta Lekuek, besteak beste, agur esan diote Bertsolari Txapelketa Nagusiari.\nBertsolari Txapelketa Nagusiaren finala abenduaren 18an ospatuko da Iruñean .


Itxaropena Argitaldariaren omenetan — Eibar.ORG | Eibarko peoria\nHemen zaude: Hasiera / Blogak / Amatiño / Itxaropena Argitaldariaren omenetan\nItxaropena Argitaldariaren omenetan\nAmatiño 2011/05/06 19:58\nBernardo Atxaga eta Javier Marías idazleekin batera, Itxaropena Argitaldariak jaso zuen bart iluntzean, Bilbon, aurtengo Carlton-Argital saria. Ez dakit aipatu idazleek aurkezpen handirik behar ote duten, baina Itxaropenak ondo mereziak ditu egin dakizkiokeen aurkezpen, goraipamen, gorazarre, laudorio eta txalo-zaparrada guztiak. Nahiz, segurutik, gaurko euskal irakurlerik gehienek hartaz ezer gutxi jakin.\nInoiz aipatu izan dudanez, 1962 arte edo, gure etxean urtean zehar argitaratzen ziren euskarazko liburu guztiak erosi izaten ziren. Ez zen diru-kontua, borondate-kontua baino. Aita zenak hartara behartzen gintuen eta han-hemenka erositako libururik gehienak Zarauzko Unzurrunzagatarrek argitara emandakoak izan ohi ziren. Itxaropena Argitaldaria “etxeko” genuen guk garai hartan, gure euskal nortasun edo senaren ezinbesteko lankidetzat jotzen genuen.\nOrixe, Lizardi, Salbatore Mitxelena, Mogel, Txomin Agirre, Emeterio Arrese, Antonio M. Labayen, Eusebio Erkiaga, Manuel Lekuona, Yon Etxaide eta garai hartako gehienak Itxaropenaren eskutik sartu ziren gurean. Ildo beretik Pio Barojaren zein Hemingway-en lehen euskarazko itzulpenak. Eta Legazpi, Elcano eta Urdanetaren abenturak, gaztelaniaz.\nAle solteez gainera, baita liburu-sortak ere. “Kuliska Sorta” kaleratzeari 1952an (nik zazpi urte nituela) ekin zion Itxaropenak eta ordurako, gerra aurretik hasita, haren moldiztegian abian jarria zen “Egia Sorta”, Jose Migel Barandiaranen “Euskalerriko leen gizona” aurrenengo alearekin batera. Denek edo gehienek etxean jarraitzen dute mende erdi geroago.\nPatxi Unzurrunzaga (1906-1984)\nPatxi Unzurrunzaga, sortzailea, 1984an hil zen. Euskal liburugintzak ez zion behar bezain ondo aitortu urterik zailenetan egindako lan eskerga. Elhuyar Hiztegi Entziklopedikoak (Usurbil, 1999) ez zion sarrerarik ere eskaini. Seguraski hobe berandu sekula baino, baina zer pentsa ematen dit Itxaropena Argitaldariari emandako saria arrazoitu beharra sentitu izanak. Nonbait ez dugu beti asmatu.\nKuliska Sortaren 1950 eta 1960 hamarkadetako hainbat uzta\n"Egia Sorta" Zabaldundea'ren lehen erantskia. Azala eta aurrenengo orrialdea. Itxaropena Argitaldaria. Zarautz, 1934\nPlaentxia-Eibarretan bildutako ipui-sorta. Biltzalle: San Martin'dar Yon. Tajutzalle: Etxaide'tar Yon. Dibujatzalle: Larrañaga' tar Paulino. "Itxaropena argitaldaria" irar-lantegitan argitara emana. F. Unzurruntzaga. Zarautz, 1957\nNeu be liburu zahar zalia be banok eta hik esandako guztia egi borobila dok, goittik behera. Garai bateko liburuen artian zenbat eta zenbat Itxaropenakuak. Nere errekonozimendu be bajakak gizon horrek, ez najuan bera ezagutu, baina bai bere obra. Txapela kentzekua.


Bortz positibo atzeman zituzten atzo eskualdean: hiru Donezteben eta bana Beran eta Oronozen - Mendialdea - Erran.eus\nBortz positibo atzeman zituzten atzo eskualdean: hiru Donezteben eta bana Beran eta Oronozen\nTtipi-Ttapa 2021-09-07 06:45\nLeitzaldekoek txertoa hartzeko aukera dute irailaren 8an Altsasuko Burunda pilotalekuan eta irailaren 21ean Bidasoaldekoek Donezteben kiroldegian.\nAtzo bortz positibo atzeman zituzten gure lurraldeko herrietan: hiru Malerrekan eta bana Baztanen eta Bortzirietan. Nafarroa osoko datuei erreparatuta, atzo 70 positibo atzeman zituzten. Atzo, irailak 6, bi pertsona ospitaleratu zituzten, ez zuten inor ZIUan sartu, eta ez zen inor hil.\nGure lurraldean pandemiaren hasieratik metatutako positiboak errepasatuz gero, atzo arte 718 dira Doneztebeko osasun eremuan (Malerreka+Bertizarana) atzeman dituztenak, 992 Elizondoko eremuan (Baztan+Urdazubi+Zugarramurdi), 588 Leitzako eremuan (Arano+Areso+Goizueta+Leitza) eta 1.240 Bortzirietan.\nNafarroa osoko datuei dagokionez, atzo, irailak 6, 1.324 proba egin zituzten eta horietatik 70 positibo eman zuten (% 5,3)\nCOVID-19ak jota, atzo, irailak 6, bi pertsona ospitaleratu zituzten, ez zuten inor ZIUan sartu, eta ez zen inor hil. Alta eta bajen balantzea egin ondotik, orain 69 daude ospitalean, horietatik 22 ZIUan.\nBirusak eragindako infekzioen intzidentzia metatuari dagokionez, herenegungo kasuak kontatuta 81.864 pertsonakoa da, eta heriotza kopurua 1.231koa.\nNafarroan 944.952 txerto eman dituzte herenegun arte. Atzo, irailak 6, 1.144 txerto paratu zituzten eta, oraingoz, 489.750 pertsonek hartu dituzte bi dosiak.


Santixabel jaien ondoren Etxebeste eta Hirutasuna kaleetako urbanizatze lanak hasiko dira | Usurbildarrak aurrera\n← Uztailaren 10ean 18:00tatik 20:30etara odol ematea Usurbilgo anbulategian\nEtxerat Elkarteak igandeko istripua salatzeko elkarretaratzeak deitu ditu lau hiriburuetan →\nSantixabel jaien ondoren Etxebeste eta Hirutasuna kaleetako urbanizatze lanak hasiko dira\nPosted on 2017/06/26 | Utzi iruzkina\nUsurbilgo Udalak jakinarazi du Santixabel jaiak amaitu ondoren, kaxkoko Etxebeste eta Hirutasuna kaleetako urbanizatze obrei hasiera emango zaiela. Lan hauek iaz Irazu kalean egin ziren lanen segida izango dira. Gune hortako irisgarritasun zein segurtasun arazoak konpontzeko helburuarekin egingo dira: “Gaur egun harri galtzadak sortu ditzakeen oztopoak arinduko dira, orain artean dauden harri berberak ebakiz, leunduz eta berrerabiliz. Modu horretan, orain arteko izaera mantentzeko ahalegina egingo dute udal ordezkariek”.\nLanak Kale Nagusitik hasiko dira. Lehen aipatu bezala, lanak uztaileko lehen egunekin batera hasiko dira, herriko jaien ondoren, eta lanen amaiera irail bukaerarako aurreikusita dago. Guztira hiru hilabeteko lanaldia izango da.\nbigarren fasea: 259.755 €\nLehen faserako 191.552€ erabili ziren eta bigarren faserako 259.755€ bideratuko dira. Proiektua eta obren zuzendaritza Inforlur enpresak gidatuko du eta Construcciones Lasuen S.A. izango da kontratista.\nObrek eragin ditzaketen eragozpenak direla eta, udaleko ordezkariek aldez aurretik barkamenak eskatu dizkiete bizilagunei.


Irekia Eusko Jaurlaritza - Gobierno Vasco :: BetiON-ek 205 familiari ematen die arreta, Zaintzaileei laguntza emateko Telelaguntza Programaren bidez\nBetiON-ek 205 familiari ematen die arreta,…\n<iframe src="https://www.irekia.euskadi.eus/eu/embed/videos?video_path=2020%2F11%2F03%2Fnews_64339%2Fhtml5%2Familibia_betion.mp4" width="320" height="210" allowfullscreen></iframe>\nBetiON-ek 205 familiari ematen die arreta, Zaintzaileei laguntza emateko Telelaguntza Programaren bidez Iturria: Irekia\n2020_11_03_DSC02113.jpg Iturria: Irekia\n2020_11_03_DSC01972.jpg Iturria: Irekia\n2020_11_03_DSC01905.jpg Iturria: Irekia\n2020_11_03_DSC01874.jpg Iturria: Irekia\n2020_11_03_DSC01911.jpg Iturria: Irekia\n2020_11_03_DSC01965.jpg Iturria: Irekia\n2020_11_03_DSC01928.jpg Iturria: Irekia\n2020_11_03_DSC01917.jpg Iturria: Irekia\n2020_11_03_DSC01919.jpg Iturria: Irekia\n2020_11_03_DSC01938.jpg Iturria: Irekia\n2020_11_03_DSC02037.jpg Iturria: Irekia\n2020_11_03_DSC02051.jpg Iturria: Irekia\n2020_11_03_DSC02019.jpg Iturria: Irekia\n2020_11_03_DSC02084.jpg Iturria: Irekia\n2020_11_03_DSC02089.jpg Iturria: Irekia\n2020_11_03_DSC02168.jpg Iturria: Irekia\n2020_11_03_DSC02137.jpg Iturria: Irekia\n2020_11_03_DSC02116.jpg Iturria: Irekia\n2020_11_03_DSC02139.jpg Iturria: Irekia\nZaintzaileetan maizen errepikatzen den profila honako hau da: emakumea, gutxienez 70 urtekoa, ezkontidea zaintzen duena, zaintzarako prestakuntza berezirik gabea\nTelelaguntzako euskal zerbitzu publikoak omenaldia egiten die zaintzaileei eta, horretarako, benetako esaldi eder batzuk batu ditu\nDatorren ostegunean, Zaintzaileen Eguna izango da\nbetiON telelaguntzako zerbitzu publikoak zerbitzu berezia eskaintzen die 205 familiari, Zaintzaileei Laguntzeko Telelaguntzako Programaren bidez. Programa horrek, Lide Amilibia Eusko Jaurlaritzako Gizarte Politiketako sailburuordeak esan duenez, “arreta zerbitzuaren pertsona onuradunean ez ezik, zeinak kasu bakoitzean beharrezko arretak jasotzen jarraitzen baitu, zaintzaileari arreta ematean eta tresnak eskaintzean ere jartzen du, azken horrek gainkarga duenean”.\nGizarte Politiketako sailburuordeak programa horri buruzko xehetasunak eman ditu, aste honetako ostegunean egingo den Zaintzaileen Egunaren bezperetan. Zaintzaileei Laguntzeko Telelaguntzako Programak estaldura eskaintzen die zaintzaileen beharrei; zaintzaile horiek, nagusiki, emakumeak dira. Horretarako ez du gainkargarik zerbitzu horrek. “Prestakuntza, teknologia eta detektagailuak eskaintzen dira, bai, baina gakoa laguntza da”.\nProgramak zaintzaileen lana sustatzen du, eta, beraz, mendeko pertsonen zaintzak hobetzen laguntzen du, baina haien bizi-kalitatearen hobekuntzan ere badu eragina. Horretarako, zenbait prestakuntza-ekintza antolatu dira online, bai eta zaintzarekin zerikusia duten alderdietan pertsona horien prestakuntza areagotzeko gidak ere. Teknologia dela eta, zaintzaileei atsedena eman diezaieketen eta, beharrizan zehatz bat egonez gero, alarma piztu dezaketen sentsoreak daude; hala, zaintzaileen atsedenerako bide ematen da.\nLaguntza pertsonalizatua betiONeko teknikarien eskutik dator; teknikari horiek prestakuntza berezia dute, eta zaintzaileekin harreman arina izateaz arduratzen dira, konfiantzazko harremana ezartzeko. Gainera, tresnak, aholkularitza eta laguntza emozionala eskaintzen dizkie. Zaintzaileek beti daude betiONeko pertsona berarekin harremanetan. Laguntza horren helburua honako hau da: zaintzaileen isolamendu-arriskua murriztea eta zaintzan erantzunkidetasuna sustatzea; oinarrizko zaintzei eta autozaintzei buruzko prestakuntza eta informazioa ematea; zerbitzutik laguntza emozionala ematea; aholkularitza egokia eman diezaieketen zerbitzuetarako harremana bideratzea, eta haien aintzatespen sozialerako laguntzea.\n“Kasu guztietan mendekotasun-egoeran dauden pertsonak zaintzen dituzten zaintzaile familiartekoez ari gara, ez profesionalez. Normalean zaintza jasotzen duen pertsonarekin bizi direnei eta honako ardura hauek dituztenei buruz: higienea, pertsona hori mugitzea, laguntza ematea, konpainia egitea, elikatzea, etxeko lanak egitea eta erizaintzako eginkizunak ere betetzea, besteak beste sendaketak, medikazioaren dosifikazioa etab.”, esan du Amilibiak.\nbetiONen, gaur egun, 205 zaintzailek dute telelaguntza zerbitzuan plus hori; % 85,85 emakumeak dira. Sailburuak esan duenez, “Zaintzaileetan maizen errepikatzen den profila honako hau da: emakumea, gutxienez 70 urtekoa, ezkontidea zaintzen duena, zaintzarako prestakuntza berezirik gabea”.\nbetiONeko zaintzaile-kop., generoaren eta harremanaren arabera\nPrograma horretara jotzeko, zaintzak jasotzen dituen pertsonak betiONeko erabiltzaile izan behar du, eta zaintzailearen gainkarga ebaluatu egiten da Zarit eskalaren bidez, etxean, aurrez aurre. Eskala hori oso baliozkotzat jotzen dute eremu sozialean gizarte-laneko prestakuntza duten telelaguntzako langileek. Hala, entzute aktiboa eskaintzen zaie eta zaintzailearen egunerokoari buruzko informazio osagarria jaso daiteke.\nbetiONek programa hau abian duen lau urteotan, 498 familia igaro dira programatik. Ostegun honetan Zaintzaileen Eguna denean, telelaguntza zerbitzu publikoak omenaldia egin die pertsona horiei guztiei, eta betiONeko langileekin izandako elkarrizketetan entzundako benetako esaldi batzuk jaso ditu.\nZehazki, hamabi dira nabarmendu dituen esaldiak. Esaldi horiek liburuxka batean argitaratu dira, eta posta arruntez bidali zaizkie gaur egun zaintzaileei laguntzeko Telelaguntza Programan parte hartzen duten 205 pertsonei.\nBesteak beste: “Gauean senarra ohean sartzen dudanean, masailean atximur maitekorra egiten dit. Une horietan, belusezko sentitzen naiz”; “Asko maite dut emaztea. Bere ile-apaintzaile partikularra naiz, eta azazkalak ere margotzen dizkiot, pozik egon dadin eta bere burua txukun ikusteko, berari gustatzen zaion moduan. Horrekin pozik badago, neu ere bai”.\nGaur egun, betiONek 57.100 erabiltzaile baino gehiago ditu.\nTelelaguntza gizartean laguntzeko eta esku hartzeko zerbitzu teknikoa da, Eusko Jaurlaritzako Berdintasun, Justizia eta Gizarte Politiketako Sailak eskaintzen duena, eta erabiltzaileei aukera ematen die, telefonoaren bidez eta komunikaziorako ekipamendu informatiko bereziarekin, etengabeko arreta-zerbitzua izateko, eguneko 24 orduetan eta urteko egun guztietan, gizarte-larrialdietako edo -beharrizaneko egoeretara egokitutako erantzuna emateko prestakuntza berezia duten pertsonen eskutik, dela beren kabuz, dela beste baliabide komunitario batzuk mobilizatuz.\nZerbitzu hori jaso nahi duten pertsonek beren udaleko oinarriko gizarte-zerbitzuen bidez jo dezakete zerbitzura, 012 telefonoaren bidez, ZUZENEANen bidez edo honako webgune honen bitartez: https://www.euskadi.eus/betion.\nintervencion_amilibia_betio... behera kargatu (9 MB)\nJuan Félix Uriarte, betiONeko teknikaria


Gabonetako oporrak hor bueltan daudelako edo urtearen bukaera honetan erabat nekatuta gaudelako proposatzen dizkizuegu berriro bi ariketa berezi hauek.\nLehenengo honetan galderatxo batzuk botatzen ditugu zuek inolako testuinguru barik erantzuteko. Idatzi komentarioetan burura etortzen zaizuena, galdera irakurrita eta beste azalpenik gabe.\nOharra: ez bilatu ezer arrarorik, hau ez da inolaz ere ikerketa psikologiko serio bat.\nHANDIA ala TXIKIA\nGOZOA ala GAZIA\nEMAN ala JASO\nETXEAN ala KALEAN\nEgunon!Nik uste dut aste honetako berriak pixka bat arraroak direla.jeje.\nEgia esan, ia ia egoera guztietan HANDIA nahiago dut. Betidanik gauza GOZOAK gustatu zaizkit. Gero eman eta jaso ba...egoeraren arabera. Eta bukatzeko, udan nahiago dut kalean egotea baina neguan etxean egotea nahiago dut, noski!\nTxikiak bere magia du, handia gehigi da. Gozoa, beti gozoa. Edozein gauza gozoa nahiago du gazia baino. Jaso, apur bat neurekoia naiz. Eta kalea, kalean oso ondo bainago.\nBeno handia txikia baino nahiago dut baina gauza batzuk txikiak badira hoberenak dira, gozoa ala gezia berdin dit, ematea ondo dago baina batzuetan, segun ze gauzak, jasotzea hobeto. Memento honetan etxean geratzea gustatzen zait eguraldi txarra dago eta bain udaberrian eta udan kalean nahiago dut egunak luzeagoak dira eta.\nGauza onenak pote txikietan, beraz txikia. Gazia gozoa baino nahiago dut.Eman baino jaso dut gustuko, beti ere, jaso eta ematen denaren arabera, je,je,je...Eta kalea,dudarik gabe, kalekokumea naiz eta.\ngaldera hauek zer dira? sagarra ala madaria bezalakoak?\nNire erantzunak egoeraren arabera izango lirateke baina pentsatu gabe...esango nuke handia, gero...gozoa..eman edo jaso...zaila da,baina uste dut eman, eta azkena etxean, kalean egotea asko gustatzen zait baina urte honetan ez nago denbora asko etxean, horregatik nahiago dut orain etxean egotea.


Ingurune Pilotua, muturreko baldintzetako osagaiak garatzeko eta fabrikatzeko: zeramikak, MMC-ak eta CMC-ak, estaldurak, batasun aurreratuak. - Basque industry\nIngurune Pilotua, muturreko baldintzetako osagaiak garatzeko eta fabrikatzeko: zeramikak, MMC-ak eta CMC-ak, estaldurak, batasun aurreratuak.\nPlanta pilotuak non fabrikatzen diren muturreko baldintzetako osagaiak, honelako egitura du:\n1.- Zeramika-CERMETS-MMC eta MCM-s fabrikazioa:\nLehengaia egokitzeko instalazioak: ehoketa eta nahastea, granulazioa (spray drying eta ohe fluidizatua), hautsak injektatzeko eta material, zeramika sintesia eta cermets bidezko fabrikazio gehigarrirako\nHotzean prentsatua: uniaxiala, Pim eta Fabrikazio gehigarria.\nPresiorik gabeko sinterizazioa (2000ºC-rainoko labeak atmosfera desberdinekin) eta presio mekanikoarekin (hot press, SPS eta ers).\n2.- Unio aurreratuen prozesuak:\nMicro-Láser, oso lodiera txikiko piezak eta input termiko baxua behar duten jakintzagaiak elkartzeko.\nTxingarretan : txingarretan labea 1200ºC-ra arte lan egiten du hainbat huts-mailatan. Hozte-sistema du, arrapala egokitu ahal izateko.\nIndukzioz txingarretan dagoen ekipoa\nElektroi-sorta bidezko soldadura ekipamendurako sarbidea (EBW), goi-errekerimenduen loturak garatzeko\n3.- Prestazio handiko estalduren fabrikazioa\nProiekzio termikoaren prozesua plasma bidez: Atmospheric Plasma Spray (APS).\nAbiadura handiko deposizio prozesuak: High Velocity Oxy Fuel (HVOF).\nTECNALIAn garatutako berariazko posizio prozesuak: detonazioa: High frequency Pulse Detonation (HFPD) eta abiadura handiko errekuntza: Oxy-Fuel Ionization (ofi) eta HVOF/HVAF.\nAtmosfera kontrolatua duten labeak, 1.400ºC-raino +\nAtmosfera kontrolatua duten labeak, 1.400ºC-raino\nHutsune handiko labeak, 2.000ºC-ra arte. +\nHutsune handiko labeak, 2.000ºC-ra arte.\nSpray Dryer Yamato: hautsa kiskaltzeko +\nSpray Dryer Yamato: hautsa txikitzeko\nTxingarretazko labea +\nIngurune erasotzaileetarako irtenbide berriak garatzea.\nMuturreko baldintzak bete behar dituzten osagaien bizitzaren luzapena\nMuturreko baldintzetako osagaien fabrikazioa.\nMuturreko baldintzetan oinarritutako materialetan soluzioak garatzea: materialak bulketan (CMC-s, MMC-s eta zeramikak), batasun aurreratuak (birkargak barne) eta estaldurak.\nOsagaien bizitzaren ebaluazioa eta muturreko baldintzetarako materialen soluzioetan oinarritutako hobekuntzak: materialak bulketan (CMC-s, MMC-s eta zeramikak), batasun aurreratuak (birkargak barne) eta estaldurak.\nBULK-osagaien fabrikazioa, pulbimetalurgiako tekniken bidez (CMC, MMC-s eta zeramikak), prestazio handiko osagarrien eta eskakizun handiko piezen estaldura aurreratuen bidez.\nZeramikak, MMC-ak eta CMC-ak fabrikatzeko prozesuan prestakuntza teknikoa; elkartze aurreratuen prozesuak (txingarra, zabalkundea, EBW …) eta proiekzio termikoan oinarritutako geruzak kentzeko prozesuak.


TALDE MOREAK GARAIPENA LORTU DU LIDERRAREN AURKA - Lauburuke\nGarazi Arregi2019-12-23T21:47:43+01:002019.12.23 |\nLauburu Ibarra Mahalak 2-5 irabazi zion Otxartaberi Ligako hamaikagarren jardunaldian. Ibartarrek egungo liderra den taldearen aurka lehiatu ziren eta 40 minutuak oso serio jokatu zituzten. Garaipenarekin lortutako 3 puntuei esker, talde morea Ligako hirugarren postuan kokatzen da eta bakarrik 3 puntuk urruntzen dituzte lehen sailkatuetatik.\nPartida etxekoen jabetzarekin hasi zen. Lauburuko jokalariei dagokienez, defentsa erasokorra egin zuten eta bertakoen akatsak sorrarazten saiatu ziren, bukaera azkarrak bilatzen zituztelarik.\nHorrela, partidako 9. minutuan, Oier Goikoetxeak baloi geldian egindako ekintza batekin, talde moreak aurre hartzea lortu zuen. Horrez gain, soilik 3 minutu beranduago, 0 eta 2-koa jarri zuten markagailuan.\nEsan bezala, ibartarren aldetik, partida oso serioa izaten ari zen. Ahaleginean konprometituta zeuden eta ideiak erasoan oso argi zituzten. Dena den, liderra kategoria oneko jokoa erakusten ari zen eta penalti bikoitzeko ekintza batekin markagailuan gerturatzea lortu zuten; lehen zatia bukatzeko 6 minuturen faltan. Emaitza horrekin, talde morea ez zen makurtu eta, 5 faltekin jarri baziren ere, ausart jokatzen jarraitu zuten.\nAurrerago, lehen zatia bukatzeko 3 minuturen faltan, talde bizkaitarrak berdinketa lortu zuen. Gol hori sartu eta 30 segundu pasa ostean, beste penalti bikoitz bat jaurti zuen aurkariak, baina, Markosek jaurtiketa gelditzea lortu zuen. Handik gutxira, Alvarok ere jaurtiketa bikaina egin zuen baina bertako atezainak gola saihestu zuen. Beraz, berdinketarekin iritsi ziren lehen zatiaren amaierara.\nBigarren zatia lehenengoaren antzekoa izan zen. Aitor Arevaloren mutilak erasokorrak izaten jarraitu zuten eta aurkariei akatsak eragiten saiatzen jarraitu zuten, kontraerasoan azkar ateraz. Horri esker, bigarren zatiko 9. minutuan, Iñigo Iriartek 2 eta 3-koa jartzen zuen; ekintza kolektibo baten ondoren. Gol horrek are gehiago hazi zituen moreak, eta jokatzeko 10 minutu falta zirela, talde solidarioa zela erakutsi zuten.\nMinutuak aurrera zihoazen eta soilik 3-ren faltan, etxeko taldeak 5x4ko jokoaren aldeko apustua egin zuen, ibartarren paseak itxiz. Partida bukatzeko 2 minutura, Marcosen jaurtiketa batek 2 eta 4-koa jarri zuen markagailuan. Horrez gain, talde moreak distantzia gehiago jarri nahi zuen emaitzen artean eta, azkenean, Aimar Iturriozek 2 eta 5-ekoa lortu zuen.\nPartida amaitzean entrenatzaileak hurrengoa adierazi zuen: “Denboraldi osoan egin dugun defentsarik onena egin dugu partidan eta, maila hau edukitzen jarraituz gero, gauzak oso ondo egin beharko ditu aurkariak gu irabazteko. Batez beste 9 gol sartzen zituen talde bat genuen aurrean, Ligako sailkapeneko ia talde guztiei golak sartu dizkietena. Aurkariaren ahuleziak aztertuak genituen, eta primeran gauzatu dugu aurreikusitakoa. Talde bezala indartzen gaituen garaipena da eta gabonetako atsedena ondo etorriko zaigu indarrak hartu eta lehen itzuliko azken txanpari aurre egiteko. Bigarren itzuliari dagokionez, oso gogorra izango da eta, ilusioz beteriko helburuak lortu nahi baditugu, ezin izango dugu hutsik egin”.\nTaldea urtarrilaren 2an itzuliko da entrenamenduetara, urtarrilaren 11ean Portus Amanusen aurka izango duten konpromisoa prestatzeko. Partida Belabietan disfrutatzeko aukera izango dugu, arratsaldeko 16:00etatik aurrera.


Errobiko campusa – Aldiri Errobiko campusa – Aldiri\nBaionako Institutu Unibertsitario Teknologikoaren Errobiko campus berria, iaz estreinatua, berezia da oso. Jean-Baptiste De Giacinto arkitekto bordeletarrak diseinatu du. Baiona Ttipiko proiektuak eraikin berri batzuk zein kasernen zaharberritzea hartu ditu barne. Azken jarduera hori da deigarriena, Vauban arkitekto eta ingeniari militarrak XVII. mendearen bukaeran sendotutako gotorlekuaren eraberritze ausarta eta polemikoa proposatu du eta.\nBaiona, 1797 aldera. Iparraldean, Vaubanek eraikitako zitadela; ekialdean, berriz, Baiona Ttipia.\nAipatutako esku-hartzeak bi gune bereizgarri ditu kanpotik, hots, anfiteatroa eta liburutegia, oso modu ezberdinean eratu direnak, biak ala biak harresian txertatzen badira ere. Anfiteatroaren zatiak estalki berdea du, oharkabean geratze aldera. Belarra gehiago hazten denean, harresiarekin erabat kamuflatuko da anfiteatro berria, sarrera eta argi-zuloak baino ez direla ikusiko.\nAnfiteatroaren eraikina / Egilearen argazkia\nLiburutegiaren eraikinak, aldiz, harresiaren forma soilik geometrikoki jarraitzen du, haren profila imitatuz. Fatxada ez da oharkabean pasatzeko moduan diseinatu, mendebaldera ematen duen azalari dagokionez bederen. Beirazko fatxada zeihar bat proposatu da, eguzkitik babesteko ustez hormigoizko sareta berezi bat gainean duena. Euria egiten duenean efektu bitxia sortzen da, urak barneko azaleko beiraren gainetik egiten baitu irrist.\nLiburutegi berriaren eraikina / Egilearen argazkia (handiago ikusteko, sakatu irudian)\nFatxadaren xehetasuna, sareta eta ura jasotzen duen erretena erakusten duena / Egilearen argazkia\nLiburutegiaren atzealdea, 2009ko urrian / Egilearen argazkia\nEraikinaren atzealdeak duen itxura oraindik ez da ganorazkoa, baina zeharo aldatuko dela uste da, belarrak dena ondo estaltzen duenean. Denborak esango du.\nSailkatugabeak arkitektura, baiona, jean_de_giacinto\nPrevious Article← Eduegi baserria\nNext ArticleIkasketak eta gero… zer? →


Amigdala - Wikipedia, entziklopedia askea.\nAmigdala ehun linfatikozko saretxo batez osatutako organoa da, ahoaren eta sudur-zuloaren atzealdean dagoena. Waldeyer-en eraztun linfoidea osatzen duten organo linfoideen arteko nagusia da. Bi dira, almendraren tamainakoak. Helduek baino handiagoak izaten dituzte haurrek, eta amigdalen eritasunak ere gehiago eta txarragoak izaten dira haurretan. Ahotik eta sudurretik sartzen diren bakterioen kontra babesten dute. Batzuetan, infekziogune bihurtzen da: amigdalitis izena du amigdalak gaixotzen direnean sortzen den gaitzak.\nBNF: 11971010v (data)\nOrriaren azken aldaketa: 27 maiatza 2020, 21:15.


Ostiral honetan piztuko dira Eguberrietako argiak - Beasaingo Udala\nOstiral honetan piztuko dira Eguberrietako argiak\nIaz udalak jarritako argi berriez gain, gehiago alokatu ditu Udalak kaleak girotzeko eta merkataritza sustatzeko helburuarekin\nDatorren ostiralean, hilak 14 piztuko dira lehenengoz eta errege eguna pasa ondoren kenduko dira\nEguberri giroan murgiltzeko, kaleak girotzeko eta merkataritza sustatzeko helburuz, Eguberrietako argiteria indartzeko ahalegina egin du beste urte batez Udalak. Iaz argi kopuruari dagokionez gehikuntza nabarmena eman bazen aurten apaingarri berriak gehitu dira.\nAurten nabarmentzekoak alokatu diren argi berriak izango dira. Horien artean Loinazko San Martin plazako kioskoan jarritako apaingarria aipatzekoa da. Elementu berriak bitxikeria moduan aipatu Cordobatik ekarriak izan direla.\nGainontzean ohiko kaleetan urtez-urte jarri direnak mantenduko dira. Guztira 19 argi puntu izan dira kokatu direnak.\nDatorren ostiralean, hilak 14 piztuko dira Eguberrietako argiak eta errege eguna pasa eta gero kenduko dira. Kaleetako argiteria arruntarekin piztuko dira Eguberrietakoak ere eta goizaldeko ordubietan itzaliko dira aurreko urtean bezala.


Korrikak baditu kantua eta bideoklipa, Sustrai Colinak idatzi du letra eta Nerea Urbizurena da musika - KULTUR SHAREA - Page 40\nPosted on 2021-12-16 by KulturSharea\nSustrai Colina bertsolariak idatzi du HitzEkin abestiaren letra eta Nerea Urbizu musikaria izan da zuzendari artistikoa. Ane Garciak eta Anarik ere hartu dute parte kantuan.\nKorrikaren 22. edizioa girotuko duen kanta aurkeztu dute arratsaldean, Iruñeko Golem Baiona zinema aretoan. Sustrai Colina bertsolariak idatzi du letra eta Nerea Urbizu musikaria izan da zuzendari artistikoa. Lekunberriko musikariarekin batera, Ane Garciak eta Anarik jarri diote ahotsa HitzEkin izeneko abestiari.\nPop doinuaz jantziriko kantak bideoklipa ere badu: bertan, jendartearen egungo errealitate desberdinak “korrika egiten” azaltzen dira, eta amaieran, jendea batuta, euskararen aldeko Korrikan hitz ekiteko prest. Eymard Uberetagoena (Tripulante Produce) aritu da bideokliparen ekoizle lanetan. Aurkezpenean, Asier Amondo Korrikaren arduradunak eta abestiaren eta bideokliparen egileek hartu dute parte.\nUrbizuren esanetan, “abestia emozionala da, soziala. Pop kutsua dauka gehienbat, eta hiru adin desberdineko emakumek abestua da, gure helduen eta txikien arteko katearen sostengu eta bitartekaritza irudikatzeko”. Mezuari dagokionez, Urbizuk azaldu du “irekia” izan arren, “balore garrantzitsuak” bultzatzen dituela: “ausarta izatea, ahalduntzea, oztopoen gainetik aurrera egitea edota beldurrak gainditzea”.\nAurkezpenean, Uberetagoenak ekoiztutako bideoklipa ikusteko aukera ere izan dute gerturatutakoek. Horren harira, Urbizuk azaldu du “hainbat istorio biltzen dituen film laburra” dela, eta “jendeak korrika egiteko motibazio ezberdinak dituen moduan, gure Korrikarekin ere halako zerbait gertatzen da: sentsibilitate desberdineko jendea biltzen dituen arren, denoi eragiten digu indar bat, poz bat, babes bat”.\nAmondok, bere aldetik, azpimarratu nahi izan du HitzEkin leloaren esanahia, abestiaren izenburua ere badena, “hizkuntza bat hitzekin osatzen da, baina ekimenek eraikitzen dute hizkuntza baten komunitatea”. Eta harago joan da, unea orain dela esanez, “euskara hitzetik ekintzara pasatzeko unea. Aldekotasunetik konpromisora jo behar da eta konpromisotik eragitera, erakunde orok urrats sendoagoak emateko jendartearen nahiei eta beharrei erantzuteko”.\nATOPIArpg euskarazko rol-jokoak irabazi du Sormen Beka, sortzaileek proiektua zertan datzan kontatu digute\nPosted on 2018-12-07 by KulturSharea\nEuskaraz sortutako rol-joko batek irabazi du Durangoko Azokako [...]\nBereziak, Bideo_albisteak, DA53\nGogoetaren Plazan izango diren ekitaldien berri eman digu Anartz Bilbao koordinatzaileak\nPosted on 2018-12-06 by KulturSharea\nDigitalaren plaza dugu Kabi@, Gorka Julio bertako koordinatzaileak gunean egongo dena aurreratu digu\nTxakur Gorria kolektiboko Ane Labakak aurten aurkeztuko dituzten nobedadeen berri emon digu\nHezur Beltzak musika taldeko Jon Maia harrapatu dugu diskoak sinatzen\nBereziak, Bideo_albisteak, DA53, musika\nIpes elkarteak saski betea ekarri du Durangora\nBereziak, Bideo_albisteak, DA53, literatura\nHarkaitz Canoren ‘Azken aurreko manifestua’ osorik ikusgai\nPosted on 2018-12-05 by KulturSharea\nAzken aurreko manifestua izenburuko testua errezitatu zuen Harkaitz [...]\nNazioartean bertsolaritza zer den erakusteko dokumentala sortu dute\nWhat is bertsolaritza? (Zer da bertsolaritza?) galdera honi erantzunez [...]\nbertsolaritza, Bideo_albisteak, zinema\n‘Käffka’ antzezlana urtarrilaren 27an estreinatuko da\nPosted on 2018-11-30 by KulturSharea\n'Käffka' antzezlana urtarrilaren 27an estreinatuko da Bilboko Pabellon [...]\nEkaitz Sirvent itzultzaileak Antonio Gramsciren ‘Kartzelako gutunak’ liburua euskaratu du\nPotx eta Lotx pailazoek ‘Kaleak bizirik’ kantuaren bideoklipa aurkeztu dute


Info 7 irratiak amaiera baten hasiera emango du abenduraren 15ean\nInfo 7 irratiak 13 urte bete dituen honetan, amaiera agurra emango diote abenduaren 15an Urruñan. Egitarau anitza izango da egun horretan. Info 7ko komunitate deitzen dioten jende guztia dago gonbidatua. Hasiera lau orduko irratsaio batekin emango diote eta 13:00tan betirako isilduko da Info 7 irratia. Horrela, familia giroan agur goxo bat emanez eta beste proiektu berri bati ongi etorria eginez .